Ватанпарварликни талаб қилганлар уни ўзлари ҳам амалда кўрсата олиши шарт | "Адолат" СДП\nВатанпарварликни талаб қилганлар уни ўзлари ҳам амалда кўрсата олиши шарт\nИжтимоий тармоқларда короновирус касаллиги бўйича маълумотлар керагидан ортиқ даражада тарқатилмоқда. Қайси давлатда кўпроқ, умумий беморлар, тузалганлар сони ва минг афсуски, вафот этганлар ҳақида пешма-пеш маълумотлар берилмоқда.\nТўғри, ҳамма ҳам иссиқ жон, лекин ваҳима қилишга асос йўқ, деб ўйлаймиз. Сабаби, мутахассислар фикрича, короновирус инфекцияси ҳам грипп касалликлари тоифасига кирар экан.\nАммо ахборот маконидаги ишончли-ишончсиз ахборотларнинг кескин кўпайиши жараёнида аҳолининг ваҳимага тушиши ҳам табиий. Чунки, интернет тармоғи орқали тўғри ва нотўғри маълумотлар, уларни сарагини-саракка ажрата олиш салоҳияти ва кўникмаси етишмаслиги ҳар қандай кишини чалғитади.\nШу боис бўлса керак, бугунги кунда айрим фуқароларимиз озиқ-овқат маҳсулотларини заруратидан кўп миқдорда харид қилаётган ҳолатлар кузатилмоқда. Ўз навбатида, “уддабурон тадбиркорлар”, айрим ноинсоф шахслар ҳам бу ҳолатда ўз фойдасини кўзлаган ҳолда иш тутиш пайида бўлмоқда. Ҳамма бирлашиши лозим бўлган шундай вазиятларда халқимизга ёрдам бериш ўрнига фурсатдан фойдаланиб, нархларни сунъий равишда ошириб мўмайгина даромад олиш илинжида бўлишмоқда. Бунинг ҳеч қандай урф-одатларимизга ва инсонийлик фазилатларга тўғри келмаслиги улар учун\nюзинчи даражада турибди.\nБундай ҳолатларда зарур тиббий буюмлар (ниқоб, антисептик воситалар) ишлаб чиқарувчилар ҳамда энг керакли озиқ-овқат маҳсулотлари билан савдо қилувчилар, вилоятларга қатновчи таксистлар ўзларининг ватанпарварлик, инсонийлик фазилатларини айнан ҳозир кўрсатишлари лозим эмасми?\nАхир улар эмасмиди, бир ҳафта олдин машина нархини оширганларга инсоф, рақобат ҳақида ваъзхонлик ўқиб, уларнинг ота-онасини эслаётганлар. Бугун машина ишлаб чиқарувчиларимиздан уларнинг нима фарқи қолди?\nБундан ташқари, касаллик билан курашишнинг асосий йўлларидан бири, бу интернет ва ОАВда тарқатилаётган ҳар хил ваҳимали хабарлар тўғрисида расмийлар томонидан аниқ, холис, воқеликни тўғри талқин қилган ҳолда маълумотлар етказиб бериб туриш ҳисобланади.\nАйниқса, касалланган фуқароларнинг ҳолати, касалликни ўтиш жараёнлари тўғрисидаги Соғлиқни сақлаш вазирлиги томонидан ҳозиргидан ҳам тезкор аниқ маълумотлар бериб борилиши мақсадга мувофиқ.\nШу билан биргаликда, имкон қадар касалланиб, тузалган фуқароларнинг ўзларидан ҳам интервьюлар олиш, аҳолига вазиятни тўғри етказиш ҳам ваҳималарнинг олдини олишга хизмат қилади, деб биламиз.


Ердан ташқаридаги ҳаёт: Ўзга сайёраликлар борми?\nҚарийб 2 йил олдин Пентагон номаълум учар жисмлар тасвири туширилган видеоларни эълон қилгач, ўзга сайёраликлар мавзуси қайта жонланди. АҚШнинг айрим разведка ходимлари ҳукумат ўзга сайёраликлар ҳақидаги ҳақиқатларни оммадан сир тутади деган фикрда. Хўш, номаълум учар жисмлар ҳақида ҳозиргача илм-фанга нималар маълум?\nЎзга сайёраликлар кемаси деб эълон қилинган илк фотолар\nЕр сайёрасидан ташқарида ҳам жонли ёки онгли мавжудотларнинг бор ёки йўқлиги баҳсли бўлиб келган. Буни ҳақиқат деб, ҳатто ўзга сайёраликлар кемаси суратларини эълон қилган илк одам Швейцария фуқароси Билли Мейер эди.\nБилли Мейер эълон қилган сурат\nУ ўзга сайёраликлар билан алоқада бўлгани ҳақида 1970 йилларда айтиб чиққан. Билли ўзга сайёраликларни илк марта 5 ёшида кўрганини таъкидлаган.\nБилли Мейер 1976 йилда намойиш қилган суратлар 1979 йилда АҚШ Ҳарбий-ҳаво кучлари собиқ учувчиси Вендел Стивенс китобида ва кейинчалик АҚШнинг “X-Files” илмий-фантастик дастури рекламасида ҳам пайдо бўлади.\nТасвирлар хиралашган, сузиб юрган шаклдаги металл доғларга ўхшайди. Шунинг учун ҳам уфолог (номаълум учар жисмларни ўрганувчи мутахассис)лар бу расмларга скептик руҳда қарашади. Ҳозиргача фотолар ҳақиқий ёки сохталиги бўйича аниқ хулоса берилмаган.\nБошқа номаълум жисмлар\nКоинот бепоён, ундаги жисмларнинг сон-саноғи чексиз. Улардан айримлари телескопларга тушиб қолиб, инсониятнинг номаълум жисмларни аниқлашга бўлган қизиқишини уйғотиб юборади. 2017 йил 19 октябрда канадалик астрофизик Роберт Верик Ҳаваида жойлашган Haleakala обсерваториясидаги телескоп орқали Ердан 33 миллион километр узоқликда бўлган жисм учиб ўтганини аниқлайди. Унга ʻOumuamua деб ном берилади.\nʻOumuamua – узунлиги 100–1000 метр, кенглиги 35–167 метр атрофидаги жисм бўлган. 2019 йилнинг июл ойида астрономлар ʻOumuamua табиий объект бўлиши мумкин деган хулосага келишди. Айримлар эса, унинг нотаниш технология маҳсули деган фикрни илгари сурган. Аммо иккинчи фикрни исботлаш учун етарли далил топилмаган. 2021 йилнинг мартида “ʻOumuamua’ Плутонга ўхшаган Қуёш тизимидан ташқаридаги сайёра бўлиши мумкин” деган тахминий хулоса берилган.\nʻOumuamua'га ўхшаш яна бир номаълум жисм 2019 йилнинг 30 августида аниқланган. Буни рус астрономи Геннадий Владимирович Борисов аниқлаган ва унга 2 I/Borisov номи берилган. Ҳозир шундай коинотлараро номаълум жисмларни ўрганиш бўйича Lyra лойиҳаси ишга тушган.\n2 I/Borisov объекти\nНомаълум учар жисмлар акс этган видеога Пентагон изоҳи\nНомаълум учар жисмлар ҳақидаги шубҳаларни қайта юзага чиқарган воқеалардан бири 2020 йил апрелида Пентагон сайтида эълон қилинган НУЖлар тасвири туширилган 3та видео бўлди. Видеолар 2004 ва 2015 йилларда олинган бўлиб, уларнинг ҳақиқийлигини АҚШ денгиз ҳарбий кучлари ҳам тасдиқлаган. Воқеа шов-шувга сабаб бўлганди. Бу бўйича АҚШ ҳукуматининг узоқ кутилган баёноти эса 2021 йилнинг июн ойида эълон қилинди.\nУнга кўра, видеода тасвирга туширилган жисмлар айнан нима экани аниқ эмас. Баёнотда номаълум жисм қуш, дрон каби кенг тарқалган учар объект, АҚШ ҳукумати ёки бирор хусусий ташкилотнинг янги ишланмалари, муз парчаси каби атмосферавий ҳодиса ёки хорижий рақобатчилар жойлаштирган технологиялар бўлиши мумкинлиги айтилган.\nПентагон сайтида эълон қилинган номаълум учар жисмлар\nВоқеадан кейин Пентагон 2021 йил августида НУЖларни ўрганиш учун Unidentified Aerial Phenomena Task Force'ни ташкил қилди. Маълумотларга кўра, охирги 20 йилда Пентагон эълон қилган видеога ўхшаш 144та ўрганилмаган самовий ҳодиса кузатилган.\nУфологлар АҚШ ўзга сайёраликлар ҳақидаги далилларни бости-бости қилиб келади деган фикрда. Шунинг учун ҳам АҚШ жамияти бир неча йиллардан бери ҳукуматдан ҳақиқатларни талаб қилиб келади, турли чиқишлар қилади.\nЎзга сайёраликларга АҚШнинг собиқ президентлари муносабати\nНомаълум учар жисмлар ҳақидаги қарашлар АҚШ сайлов кампанияларини ҳам четлаб ўтмаган. Масалан, Ҳиллари Клинтон сайлов кампанияси менежери Жон Подеста мавзуга америкаликлар қизиқишини яхши билиб, вазиятдан фойдаланган. У сайловчиларга Клинтон сайланса, ўзга сайёраликлар ҳақида ҳукуматнинг махфий ҳисоботларини эълон қилишига ваъда беради.\nМассачусетсда суратга олинган номаълум жисмлар. 1952 йил\nДоналд Трамп АҚШ президентлиги вақтида ўзга сайёраликлар ҳақида билганларини ҳатто оиласига ҳам ошкор қилмаслигини айтган.\n“Ўзга сайёраликлар ҳақида билганларимни айтмайман, аммо улар жуда қизиқ”, – деган Трамп.\nАҚШнинг 44-президенти Барак Обама эса журналистларга ҳукуматда номаълум учар жисмлар ёки космик кемаларни ўрганадиган лаборатория йўқ деган фикрни айтган. Аммо бу мавзуда ўз шахсий қарашларини ҳам яширмаган.\n“Тўғри, осмонда қандайдир жисмлар, излар бор, аммо биз уларнинг қандай ҳаракат қилгани ва траекториясини тушунтириб бериш имконига эга эмасмиз. Аммо инсонлар буни чуқурроқ ўрганишга ҳаракат қилишдан тўхташмайди”, – деган у.\nАҚШнинг айрим разведка ходимлари эса номаълум учар жисмлар ҳақидаги маълумотлар оммага ошкор қилинганидан кўпроқ эканига ишонади.\nЎзга сайёраликларни излаётган давлатлар\nАҚШнинг собиқ сенатори Ҳарри Риднинг айтишича, дунёда бу мавзуни ўрганаётган яна бир нечта давлатлар бор.\nНомаълум учар жисмлар бўйича Хитой ва Россияда ҳам тадқиқотлар бор. Шунинг учун бу мавзуни биз ҳам ўрганганимиз маъқул, деган у 2019 йил Nevada Newsmakers нашрига берган интервьюсида.\nИсроил космик бошқармаси собиқ раҳбари Хаим Эшед маҳаллий газеталардан бирига берган интервьюсида Трампнинг Ер ва ўзга сайёраликлар ўртасида шартнома борлигини айтиш арафасида экани, аммо “оммавий ғалаён” пайдо бўлишидан қўрқиб, фикрини ўзгартирганини маълум қилган.\nНАСА ўзга сайёраликлар ҳақида нима дейди?\nНАСА агентлигининг асосий мақсадларидан бири – коинотда ҳаёт мавжудлигига оид белгиларни қидириш. Ҳозиргача НАСА Ердан ташқарида ҳаёт борлиги ҳақида аниқ далил топмаган. Бироқ у “биз коинотда ёлғиз эмаслигимизни исботловчи ва шунга оид асосий саволларга жавоб топиш учун” Қуёш системасини тадқиқ қилиб келади. Агентликнинг астробиология дастури Ердан ташқаридаги ҳаётнинг пайдо бўлиши, ривожланиши кабиларни ўрганади.\nАгентлик ўзга сайёраликларни доимий равишда қидирмайди. Бироқ сунъий йўлдошлари орқали дунёнинг бошқа космик агентликлари билан ҳамкорликда Ер атмосфераси ҳақида кенг қамровли маълумотлар йиғади. Маълумотлар номаълум жисмларни аниқлаш учун махсус йиғилмаган, исталган одам улардан фойдаланиши мумкин.\n"Ердан ташқарида ҳаёт бўлиши мумкин ва албатта, бунинг эҳтимоли бор. Фан доимо янги нарса топиш мақсадида ривожланади. Бироқ биз ҳали Ердан ташқарида ҳаёт борлигини аниқлаганимиз йўқ. Аммо уни қидиришда давом этамиз”, – дейилган агентлик сайтида.\n“Бошқа сайёралардан юборилган сигнал Ергача етиб келмайди”\nЎзбек астрофизиги, физика-математика фанлари доктори, профессор, Жаҳон Фанлар Академияси аъзоси Бобомурод Аҳмедов Ердан ташқарида ҳам жонли мавжудотлар борлигига ишонади. Фақат масофа жуда узоқ бўлгани учун улар Ерга ёки Ердан уларга юборилган сигнал етиб бормайди.\nОлимнинг сўзларига кўра, ҳозир кўплаб экзосайёралар аниқланяпти ва уларнинг ҳар бирида қандайдир турдаги ҳаёт бор. Улар жуда зич юлдузлар орасида жойлашган. Ва атрофида фазовий ҳодисалар ҳам тез-тез рўй беради. Балки шунинг учун у ерда маълум турдаги ҳаёт ривожланишига имкон йўқдир.\n“Ер эса жуда сокин ва хавфсиз жойда жойлашган, – дейди Аҳмедов. – Турли астрономик ҳодисалар Ерга хавф туғдирмайди ва бу жойда яшаш учун шароит бор. Ердан ташқарида онгли мавжудотлар борлиги ҳақида ҳозирча бизга ҳеч нарса маълум эмас. Бор бўлса ҳам улар ва Ер ўртасидаги масофа жуда узоқ ва улар юборган сигнал бизгача етиб келмайди”.\nИслом динининг муносабати\nЎзга оламларнинг мавжуд ёки йўқлиги борасида ислом олимлари турли мулоҳазаларни билдиришган. Бу мавзуда мусулмон одамнинг муносабати қандай бўлиши кераклиги борасида диний уламо Мубашшир Аҳмаднинг жавобини келтиришни лозим топдик.\n“Ва сиз билмайдиган нарсаларни яратадир” (“Нахл сураси, 8-оят).\n— Бошқа юлдуз ва сайёраларда ҳам ҳаёт мавжудлиги ҳақида илмий изланишлар олиб борилаётганига ҳам ярим асрдан ортиқ вақт бўлиб қолди. Қирқ йилдирки, мана шу мақсадда симсиз тўлқинлар хизматидан фойдаланилмоқда. Ўттиз йилдан буён фалакшунос олимлар коинотдан юбориладиган ишораларни ушлаб қолиш учун унга қулоқ тутмоқдалар.\nЎзим ҳам илм оламида бирор кашфиёт бўлса, Қуръон ва илм ўртасини боғловчи баъзи зиёлиларнинг тутган йўлларини маъқулламайман. Уларнинг динга ғайратларини камситмаган ҳолда айтаман, илмий кашфиётлар ва Қуръон ўртасини мувофиқлаштириш ва таъвилга бундай муккасидан кетмаслик керак. Чунки у кашфиётлар борасидаги кейинги изланишларнинг нотўғри натижага келинганини кўрсатса, Қуръон оятлари ҳам уларни эҳтимол тутган, деган фикримиз билан Аллоҳнинг каломига зулм қилган бўламиз. Бунда боғлиқлик кўришда эҳтиёт бўлиш ёки ишни қатъийлик ва жазмдан узоқ ҳолдаги эҳтимол чегарасида тўхтатиш лозим.\nҚуръони каримни тафсир қилган муфассирларимиз шундай ўринларда эҳтиёт ва ҳазирлик маслагида бўлишган. “Эҳтимол”, “монелик йўқ” сингари сўзларни айтишга мажбур бўлишган. Масалан, имом Насафий ўз тафсирларида Аллоҳ таолонинг: “Осмонлар ва ернинг яратилиши ҳамда (Аллоҳ) уларда тарқатиб-ёйиб юборган жониворлар Унинг (қудрати илоҳиясига далолат қиладиган) оят-аломатларидандир. У Ўзи хоҳлаган вақтида уларни жамлаб-йиғиб олишга қодирдир” (“Шуро” сураси, 29-) оятини тафсир қилиб, дейдилар: “Жониворлар ер юзидагина бўлади. Лекин мазкурларнинг ҳаммаси, яъни осмонлар ва ерга ҳам уни нисбат бериш жоиздир. Осмонларда махлуқларни яратганлик эҳтимоли узоқмас”.\nИнсон қатъий қарор қилолмаган нарсаларда энг тўғри йўл мана шундай бўлади. Агар осмонларда тирик мавжудотлар борлиги аниқ бўлса: “... уларда тарқатиб-ёйиб юборган жониворлар”, ояти бу ҳақиқатга тескари келмайди.\nАгар унда тирик жонзот борлиги аниқ бўлмаса, унда оят муфассир очиқ айтган кўринишда қолаверади. Валлоҳу аълам.\nМазкур материал Вазирлар Маҳкамаси ҳузуридаги Дин ишлари бўйича қўмитанинг диншунослик экспертизасидан ўтказилган.\nСамодаги аросат: Бир давлатдан учиб, бошқа давлатга қўнган фазогир\nАҚШда номаълум учар жисмларни ўрганувчи тузилма ташкил этилади\nФото: Тошкентда қисман қуёш тутилиши кузатилди


Европарламент “Шимолий оқим-2” лойиҳасини тўхтатиш резолюциясини маъқуллади\nЕвропа парламенти депутатлари “Шимолий оқим-2” газ қувурлари лойиҳасини “сиëсий проект” деб топди ва унинг қурилишини тўхтатиш ҳақида қарор чиқарди.\nБу ҳақдаги резолюцияни 433 депутат қўллаб овоз берди¸ 105 депутат қарши чиққан бўлса¸ 30 нафари овоз беришдан сақланди.\nЕвропа энергетик таъминотида Украинанинг белгиловчи роль ўйнаши айтилган ҳужжатда “Шимолий оқим-2” лойиҳаси қитъа энергетик хавфсизлигига таҳдид деб баҳоланди.\n12 декабрь куни АҚШ Намояндалар палатаси “Шимолий оқим-2” лойиҳасига қарши санкция жорий қилди ва Европани ўз энергетик мустақиллигини сақлаб қолиш учун бу проектдан воз кечишга чақирди.\n“Шимолий оқим-2” Россия ва Германияни Болтиқ денгизидан ўтувчи газ қувурлари билан боғлашни назарда тутади.\n2019 йил охиригача ишга туширилиши мўлжалланган трубопроводларнинг йилига 55 миллиард куб метр газ ўтказиш қувватига эга бўлиши кутилмоқда.\nУмумий қиймати 11 миллиард долларга баҳоланган бу лойиҳанинг асосий қурувчиси Газпром¸ айни пайтда¸ унда Германия¸ Франция¸Ҳолландия ва Австриянинг йирик ëнилғи компаниялари иштирок этмоқда.


Бугун "ЎзДонгЖу" билан ўйин | "NAVBAHOR" FUTBOL JAMOASINING RASMIY WEB SAHIFASI\nБугун "ЎзДонгЖу" билан ўйин\nИккинчи даврага тайёргарликнинг дастлабки босқини Наманганда ўтказаётган жамоамиз бугун давралар оралиғидаги биринчи назорат ўйинида иштирок этади. "Марказий" ўйингоҳда соат 19:00да бошланадиган учрашувда футболчиларимизга биринчи лига вакили "ЎзДонгЖу" (Андижон) жамоаси рақиблик қилади. Кеча кечки пайт бўлиб ўтган машғулотдан сўнг "Навбаҳор" клуби раҳбарияти, мураббийлар штаби ва футболчилар Наманган вилоят ҳокими Хайрулла Ҳайитбоевич Бозаров қабулида бўлишди. Йиғилишда жамоанинг чемпионатдаги иштироки муҳокама қилинди. Шу билан биргаликда клубга янги президент тайинланди. Эндиликда Наманган шаҳар ҳокими Шавкатжон Шокирджанович Абдураззоқовн клуб президенти сифатида ҳам фаолият олиб боради. Йиғилиш ҳақида батафсил тез орада сайтимиз орқали маълумот берамиз.


Трансафғон коридори Ўзбекистон олдида қандай имкониятларни очади?\nМуқобил транспорт коридорларининг очилиши, хусусан жанубий йўналишда Трансафғон транспорт коридорининг йўлга қўйилиши Ўзбекистонга катта иқтисодий имкониятлар очиб бериши мумкин. Халқаро Пресс-клубнинг навбатдаги йиғилишида Олий Мажлис Сенат раиси биринчи ўринбосари Содиқ Сафоев шу мавзуга алоҳида тўхталди. "Кун.уз" мухбири шу ҳақида хабар берди.\n"Афғонистондаги тинчлик биринчи навбатда у ерда олиб борилаётган бунёдкорона ишлар билан боғлиқ. Хитойлик ҳамкорлар билан ҳам гаплашганда, улар ҳам қаерда йирик лойиҳалар амалга оширилаётган бўлса, ўша ер тинч бўлади деб айтишмоқда.\nАфғонистондаги тинчлик Ўзбекистонгга нима учун керак? Аввало, бу портларга чиқиш учун катта имконият. Бугунги кунда темир йўллар тизими шундай жойлашганки, Ўзбекистондан биринчи портларга бориш учун 20-22 кун керак бўлади. Башарти, Трансафғон йўлаклари очилиб, Уммон, Форс кўрфази, Покистондаги портларга темир йўл ўтадиган бўлса, бунга атиги 1-2 кун кетади. 20 кун қаерда-ю, 2 кун қаерда?! Бу биз учун жуда катта имконият, албатта, дея таъкидлади Сафоев.\n"Бундан ташқари, Афғонистон - жуда катта бозор. Бежизга Ўзбекистон Афғонистон бўйича шахсий вакилини таъсис этмади. Унинг асосий вазифаси - Ўзбекистоннинг тегишли идора ва ташкилотлари эътиборини Афғонистондаги лойиҳаларни амалга оширишга қаратиш ва икки мамлакат ўртасидаги савдони сифат ва миқдор жиҳатидан янги поғонага кўтариш.\n10-12 йил олдин Ўзбекистоннинг Афғонистон билан савдо алмашинуви нолга тенг эди. Бугун у ярим миллиарддан ошиб бормоқда, ҳозир бу кўрсаткични 1,5 миллиардга кўтариш режалаштирилган. Демак, Афғонистон Ўзбекистон учун катта имкониятлар манбаи ҳисобланади", - қўшимча қилди спикер.\nАфғонистон Ўзбекистон Трансафғон коридори


Совуқдан қўрқмайдиган 9 смартфон - Terabayt.Uz\nСовуқдан қўрқмайдиган 9 смартфон\nБиламизки, телефонларни ишлатиш мумкин бўлган энг пастки ҳарорат чегараси уларнинг фойдаланиш қўлланмасида ёзиб қўйилган. Жумладан, Apple, Samsung, LG, HTC, Huawei, Xiaomi ва бошқа кўплаб компаниялар смартфонларидан 0°С дан паст ҳарорат шароитида фойдаланмасликни тавсия этишмоқда, чунки бу ҳол қурилманинг нотўғри ишлашига ва ҳатто ишдан чиқишига ҳам олиб келиши мумкин. Аммо Hi-Tech.Mail.Ru барибир совуқдан қўрқмайдиган смартфонларни аниқлади.\nҲужжатларига кўра, бу гаджетларни фойдаланиш мумкин бўлган энг паст ҳарорат -10°С, биттаси эса ҳатто -15°С қаҳратонга ҳам бардош бера олади. Қуйида уларнинг рўйхати ва қисқача тавсифини келтирамиз.\nSony Xperia XZ: қорга тушсаям ишлайверади\nSony’нинг бу флагманидан, паспортида ёзилишича, ҳатто -10°С совуқда ҳам фойдаланиш мумкин. У IP65/68 стандарти бўйича нам киришидан ҳимояланган, демак, унга қорли бўрон ҳам, қор уюмига тушиб кетиши ҳам шикаст етказа олмайди. Янгиланган «Узлуксиз юза» ойнали дизайни ва Qualcomm Snapdragon 820 асосидаги бақувват «юрак»дан ташқари, бу смартфон «ўткир кўз» – 23 мегапикселли камерага ҳам эга. Камераси лазерли автофокусдан ташқари, предиктив автофокусга ҳам эга, яъни у суратга туширилаётган объектнинг ҳаракат йўналишини ҳам олдиндан аниқлай олади; бу функция ўйнаётган болаларни, табиат қўйнидаги бирор жониворни ёки спортчиларни тасвирга олишда асқотади. Камерага ўрнатилган RGBC-IR инфрақизил датчиги эса оқ рангнинг меъёрийлашувини янада аниқроқ чиқариб беради. Хулласи калом, қорбўрон ўйнашга уни ҳам қўрқмасдан олиб чиқишингиз мумкин.\nSony Xperia XZ ҳақида қисқа тавсиф\nИчки хотира: 64 ГБ\nЭкран диагонали: 5.2″\nSony Xperia X Compact: флагман камерали кичкинтой\nБу смартфонни ҳам -10°С гача ҳароратда бемалол ишлатса бўлади. 4,6 дюйм экранли ва янгиланган дизайнга эга, ихчам эргономик модель. Олти ядроли Qualcomm Snapdragon 650 процессори ва 3 ГБ тезкор хотираси бор. Sony Xperia XZ моделидан фарқли равишда, бу смартфонда нам киришидан ҳимоя функцияси йўқ, шунинг учун у билан бирга қорбўрон ўйнамаганингиз маъқул.\nSony Xperia X Compact ҳақида қисқа тавсиф\nИчки хотира: 32 ГБ\nЭкран диагонали: 4.6″\nMoto X Force: Муз устида танго\nУнча-мунчага синмайдиган экранли бу флагманни бемалол муз устида коньки учишга ёнингизда олиб борсангиз ҳам бўлади. У чидам берадиган энг паст ҳарорат эса -10°С ни ташкил этади. Мундайроқ қор ёғиши ҳам унга зарар етказа олмайди – корпуси намни ўзидан ҳайдайдиган қоплама билан ҳимояланган. Аккумуляторининг сиғими 3760 мА соат, смартфоннинг 48 соатлик автоном режимига етади – буниси кўпчилигимиз учун муҳим. Тўғри, процессори жуда ҳам янги хилидан эмас – Qualcomm Snapdragon 810. Лекин бўлаверади, нима дедингиз?\nMotorola Moto X Force 32GB ҳақида қисқа тавсиф\nОперацион тизим: Android 5.1\nЭкран диагонали: 5.4″\nLenovo Vibe X3: меломанлар орзуси\nБуни ҳам -10°С дан паст бўлмаган ҳароратда ишлатса бўлади, яна бошқа хусусиятлари ҳам ҳавас қилгулик. 1,5 Вт қувватга ва Dolby Atmos ҳажмдор овозни қўллаб-қувватлаш тизимига эга иккита динамик; 32 битли ESS ES9018K2M рақамли-аналогли ўзгартиргичи; учта Texas Instruments OPA1612 кучайтиргичи; Wolfson WM8281 аудиокодеки. Бошқачароқ айтганда, бу смартфонда мусиқани зўр қулоқчинлар орқали тингласа арзийди, бундайроғи ҳайф! Қолган «темир-терсак»лари ҳам чаккимас: Qualcomm Snapdragon 808 процессори, 3 ГБ тезкор хотира, фазали автофокусга эга 21 мегапикселли камера эса 4K-видео тасвирга олиш имконига эга. Қисқаси, гаплашиш, ёзишиш ва интернетга киришдан ташқари, унинг медиа функциялари ҳам, совуққа чидамлилиги ҳам зўр!\nLenovo Vibe X3 32GB ҳақида қисқа тавсиф\nЭкран диагонали: 5.5″\nAlcatel idol 4: ойна ва металл\nAlcatel’нинг -10°С ҳароратда ишлай оладиган мазкур флагмани ойна ва металлдан ясалиб, илғор аудиотехнологиялар билан таъминланган. Унинг ҳар бири 3,6 Вт қувватга эга стереодинамиклари, Smart PA TFA9890 овоз чипи ва жамланманинг ўзида JBL қулоқчини мавжуд. 5,2 дюймли экрани Full HD, қурилманинг тез ишлашини эса Qualcomm Snapdragon 617 процессори билан 3 ГБ тезкор хотираси таъминлаб беради. Асосий камераси 13, олд камераси эса 8 мегапикселли.\nAlcatel OneTouch Idol 4 ҳақида қисқа тавсиф\nИчки хотира: 16 ГБ\nMeizu Pro 6: қаҳратонга энг бардошли\nИшлаб чиқарувчининг таъкидлашича, бу смартфонни ҳатто -15°С гача бўлган қаҳратонда ҳам қўрқмасдан ишлатиш мумкин. Мана бунисини «морж» деса бўлади! Meizu’нинг бошқа смартфонлари, масалан, MX6 ва U20 учун ишлатиш мумкин бўлган энг паст ҳарорат -10°С га тенг. Meizu Pro 6 нинг энг зўр томони –Cirrus Logic CS43L36 овоз чипи бўлиб, у товушнинг янграши сифатини Hi-Fi даражасигача кўтара олади. Қурилманинг ишлаш тезлиги ҳам чаккимас: ўн ядроли MediaTek Helio X25 ҳамда 3 ГБ тезкор хотира. 21 мегапикселли асосий камераси эса лазерли автофокус билан таъминланган.\nMeizu Pro 6 32GB ҳақида қисқа тавсиф\nOnePlus 3: флагманлар қотили\nЮқоридаги кўпчилик моделлардаги каби, бу смартфон ҳам -10°С гача бўлган совуқдан қўрқмайди. Ҳамма нарсани бирданига ва арзонроққа олишни истовчилар учун зўр танлов. Qualcomm Snapdragon 820 процессори, 6 ГБ тезкор хотираси, оптик барқарорлаштириш функциясига эга 16 мегапикселли камера, силлиққина металл корпус – бундан ортиқ нима керак, ахир!?\nOnePlus 3 64GB ҳақида қисқа тавсиф\nZTE Axon 7: Hi-Fi сифатли овоз\nҲатто -10°С совуқда ҳам ўчиб қолмайдиган, «қилиқ қилмайдиган» флагман смартфон. Албатта, унинг «юраги» ҳам бақувват – Qualcomm Snapdragon 820. Лекин бу ҳам асосийси эмас. Биринчидан, унинг ичига Dolby Atmos 7.1 тизимини қўллаб-қувватловчи иккита Hi-Fi-чип: АКМ AK4961 ва AK4490 ўрнатилган. Иккинчидан, тасвирни оптик барқарорлаштирувчи 20 мегапикселли камераси бор. Учинчидан, 2560х1440 нуқтали экрани 5,5 дюйм диагонал ўлчамида бўлиб, табиий кўриниши билан кўзни қувнатади.\nZTE Axon 7 64GB ҳақида қисқа тавсиф\nMicrosoft Lumia 650: совуққа бардошли винфон\nWindows 10 тизимида ишловчи бу смартфон ҳам -10°С совуқда бемалол ишлаши мумкин. Унга оддийгина Qualcomm Snapdragon 212 процессори, атиги 1 ГБ тезкор хотира ва камтаргина 8 мегапикселли камера ўрнатилган. Шунга қарамай, Microsoft’нинг даъво қилишича, у «иш учун ҳам, ахборот технологияларини бошқаришда фойдаланиш учун ҳам жуда мақбул ечим» эмиш! Бу жиҳатларини билмадик-ку, лекин совуққа бардошлилиги билан у мазкур рўйхатимиздан муносиб ўрин олган.\nMicrosoft Lumia 650 ҳақида қисқа тавсиф\nОперацион тизим: Windows 10 Mobile\nЭкран диагонали: 5″\nХўш, энди булар орасидан «қишфон» танлашга тобингиз қалай?


Россиядан муносабат: Ўзбекистон-Россия саммити мазмун-моҳияти амалий (...)\nНовосибирск давлат иқтисодиёт ва бошқарув университетининг Жаҳон иқтисодиёти, халқаро муносабатлар ва ҳуқуқ кафедраси мудири Денис Борисов Президент Шавкат Мирзиёевнинг 19 ноябрь куни бўлиб ўтган Россияга ташрифи якунларини шарҳлади, деб хабар бермоқда «Дунё» АА мухбири.\n— Шавкат Мирзиёевнинг иккинчи муддатга Президент лавозимига қайта сайланганидан кейинги илк хорижий сафари Россияга бўлди. Бу сўнгги тўрт йилда Россия-Ўзбекистон муносабатларида эришилган юксак натижанинг ёрқин ифодасидир, - деди россиялик эксперт. – Мен учрашувда Президентлар томонидан давлатлараро муносабатларга берилган баҳога эътиборингизни қаратмоқчиман. Валадимир Путин Ўзбекистон билан ўзаро ҳамкорликни юксак баҳолаб, шундай деди: «Ўзбекистон нафақат бизнинг энг яқин қўшнимиз, балки энг яқин иттифоқчи ҳамдир...». Шавкат Мирзиёев, ўз навбатида, «...бугун давлатлармиз ўртасида мутлақ бошқа даражадаги муносабатлар мавжуд. Барча йўналишларда чуқур интеграция амалга оширилмоқда», деди.\nЎзбекистон-Россия саммити мазмун-моҳияти амалий натижалар билан мустаҳкамлангани жуда муҳим бўлди. Ҳаётнинг турли соҳаларида, хусусан, ахборот ва биологик хавфсизлик, мактабгача, мактаб ва олий таълим йўналишларида, инвестицион ва молиявий ҳамкорлик бўйича қатор битимлар имзоланди.\nКеласи йил Россия ва Ўзбекистон дипломатия муносабатлари ўрнатилганининг 30 йиллигини нишонлайди. Шу боис яқин келажакда олий ва юқори даражадаги янги учрашувлар, давлатлараро ҳамкорликни янада жадаллашишини кутиш мумкин.


Ўзбекистон Республикаси Президенти Ислом Каримовнинг жорий йил 19 февралдаги “2016 йилги Наврўз умумхалқ байрамига тайёргарлик кўриш ва ўтказиш тўғрисида”ги қарорига мувофиқ Наврўз байрами олдидан эса 12-13 март кунлари умумхалқ хайрия ҳашарининг ўтказилди.\n«MAXSUSENERGOGAZ» AJ ходимлари сидқидилдан ҳашар уюштиришиб, ўзлари ҳам шу умумхалқ ҳашарига ўз хиссаларини қўшганларидан хурсанд бўлишди.\nТурар жойларимизни, маҳалла ва кўчаларимизни саранжом-саришта сақлаш, обод қилиш, гул экиш, кўчат ўтқазиш, ўзбек халқининг ота-боболаридан қолган анъаналари бўлиб, азал-азалдан қон-қонига сингиб кетган. Айниқса, Наврўз байрами арафасида бетобларни йўқлаш, кексаларнинг дуоларини олиш, ҳашар уюштириб кўпнинг оғирини енгил қилиш – халқимизга хос азалий анъаналардан бири ҳисобланади.\nЖумладан, ишлаб фаолият олиб бораётган корхоналаримизни, иш ўрнимизни ҳам обод қилиб озода сақлаш, ҳам доимий одат тусига айланиб қолган. Умумхалқ ҳашарида корхонамизниг барча ишчилари ва ходимлари фаол иштирок этишди. Корхона атрофлари ободонлаштирилиб, дарахтлар ва кўчатларга ишлов берилди. Бинонинг ташқи криниши ва ички хоналари хам тозаланди. Умумхалқ ҳайрия ҳашарида 18 та бошқарма ходимлари ва 20 дан ортиқ ишчилар фаол қатнашишди.\nЎзбекистон Республикаси Вазирлар Маҳкамасининг 2016 йил 4 март куни қабул қилинган фармойиши асосида март-апрель ойлари ободонлаштириш ва кўкаламзорлаштириш ойлиги, деб эълон қилинганлиги муносабати билан доимий равишда ободонлаштириш ишлари олиб бориш режалаштирилиб олинди.\nБу ҳайрли ишларни олиб боришга маъсул эти корхона КУК раиси Ш.Т. Жангабаев тайинланди ва назорати юклатилди.


Эри узоқда аёл қаерда туриши керак? — Зикр аҳлидан сўранг\nСаволлар › Мавзу: Оила ва Турмуш › Эри узоқда аёл қаерда туриши керак?\nUmmuGofur сўради 12 ой аввал\nАссалому алайкум! Қилаётган Хайрли аммалларингиздан Аллоҳ рози бўлсин. Биз чет элда яшаймиз. Болаларим ҳам шу ерда ўқийди. Болалар катта бўлган сари харажат ҳам кўпайиб эрим аввалгидек ота онасига кўп пул юборолмаяпти. Уйда ҳамма ишлайди, ҳамманинг маоши бор. Шунда ҳам пул керак. Бизда фақат эрим ишлайдилар. Мен 4 та болам ишламаймиз. Уйда катта қурилиш қилишмоқчи, шу сабаб эрим бу ерда болаларимни мактабига пул етқизолмай, уйга жўнатмоқчи. Уйда турмуши бўлмай қайтиб келган қайнэгачим бор. Тарафкашликлар, жанжаллар сабаб ўтган йили қандли диабет касалига йўлиқдим. Улар билан яшаш тугул, эсласам қон босимим кўтарилади. Шунинг учун эримга агар сиз бирга яшамасангиз мен у ерда яшамайман деб айтдим. Табиийки эрим бундан норози. Улар учун ота онасини гапи гап. Бу яхши аммо мусулмон одам иммо бўлмайдику. Пулни ота онамга жўнатаман ўзингга алоҳида жўнатмайман, ота уйингга бормайсан, борсанг ҳам эрта кетиб кеч келасан деган шартларни қўйяптилар. Мен майли ота уйимда ҳам яшамайман, иккала оиладан ҳам узоқда, домда яшайман, аммо хафтада 1-2мартта келиб ота онангизни хизматини қилиб кетаман деяпман. Саволим, эри узоқда бўлса аёл қаерда яшайди? Қайнонаси билан яшашга мажбурми? Аёлига алоҳида пул жўнатиши керакми? Илтимос йўл кўрсатинг қийналиб кетдим.\nАёли ва фарзандларнинг нафақаси эрнинг зиммасига вожибдир.\nЭр нафақа беришга ожиз бўлса ҳам хотинидан ажратилмаслигининг ҳужжати қуйидагича. («Бахтиёр оила» китобидан). Валлоҳу аълам!


Бухорийлар олис Италиядаги бу оролга қандай бориб қолишган? Тарихдан маълумки, милодий саккизинчи асрда мусулмонлар Сицилияни фатҳ этишди ва 1091 йилгача бу ерда ҳукмронлик қилишди. Фотиҳлар орасида араблар, барбарлар, занжи африқоликлар ва бошқа Ислом мамлакатларининг вакиллари бўлган. Италия шарқшуноси Микеле Амарнинг ҳисобига кўра, ҳозир оролда бир вақтлар мусулмонлар барпо этган ёки эгаллаган шаҳар ва мавзеларнинг арабча 328 номи ҳамон сақланиб қолган.\nМазкур рукндаги бошқа мақолалар: « «...Навоийдан бошлар бахшилар созни»\tАдолат, эзгулик ва ҳаёт тараннуми »


Google ва Apple Россия онлайн дўконларидан LinkedIn дастурини ўчириб ташлади » Ўзбекистон янгиликлари – Zamin.uz\nGoogle ва Apple компаниялари ўзларининг Россиядаги онлайн дўконларидан LinkedIn дастурини ўчириб ташлади. Бу ҳақда «Дарё» хабар бермоқда.\nApple вакиллари бир ой муқаддам компания дастурни Россия ҳудудида блоклаб қўйиш талабини олган эди. Google эса ўзи ишлаётган давлатларнинг қонунларини ҳурмат қилишини таъкидлаб ўтди.\nРоскомнадзор агентлиги 2016 йилнинг 17 ноябрида LinkedIn ижтимоий тармоғини Россия ҳудудида блоклаб қўйди. Айтилишича, персонал маълумотларни сақлаш билан боғлиқ қонунчиликнинг кўп маротаба бузилиши бунга сабаб бўлган.\nТеглар: Apple бунга дўконларидан ноябрида персонал қўйиш


16:52, 29.10.2019 // 16396\nИнсон ҳуқуқлари бўйича Ироқ олий комиссияси Карбалодаги намойишларда ҳалок бўлганлар сонини эълон қилди\nИнсон ҳуқуқлари бўйича Ироқ олий комиссияси Бағдоддан 100 километр жанубдаги Карбало шаҳрида бўлиб ўтаётган норозилик намойишларида ҳуқуқ-тартибот идоралари ҳамда халқ ўртасида юзага келган тўқнашувда 18 нафар одам ҳалок бўлгани ва 800 га яқин одамнинг турли даражадаги тан жароҳатлари олганлигини эълон қилди. Бу ҳақда «ТАСС» хабар берди.\nНамойишда иштирок этаётганлар шаҳарга ҳукумат томонидан юборилган ички ишлар идоралари ходимларининг халқ ғалаёнини бостириш учун зўравонлик қилгани, ҳаддан ортиқ даражада куч ишлатгани ва ўқотар қуроллардан фойдаланганликда айблаган. Норозилик иштирокчилари ижтимоий тармоқларга ҳуқуқ-тартибот идоралари ходимларининг куч ишлатганлари ҳақидаги видеоларини жойлаштирган. Тасвирларда ўнлаб одамларнинг полиция ходимлари ўқларидан яширинаётгани акс этган. Шунингдек, видеоларнинг бирида полиция машинасининг одамлар устига бостириб бораётганлиги яққол кўринади.\nМавзуга доир: Ироқ шаҳарларида талабаларнинг норозилик намойиши бўлиб ўтмоқда. Намойишда ҳалок бўлганлар сони 74 нафарга етди\nКарбало шаҳри полицияси раҳбарияти баёнотида эса норозилик билдираётган одамларга нисбатан куч ишлатилмаганлиги ва ижтимоий тармоқларда тарқалган видеолар ҳақиқатга зид эканлиги билдирилган. Шаҳардаги кучишлатар тизим тузилмалари оммавий ахборот воситаларига хабар тарқатишдан аввал уни яхшилаб текширишни тавсия қилмоқда. Шунингдек, шаҳар соғлиқни сақлаш бошқармаси намойишлар вақтида 112 нафар одамнинг турли тан жароҳатлари олганини маълум қилган. Sky News Arabia нашри эса ҳукуматдаги ўз манбаларига асосланиб юзига ниқоб таққан одам норозилик иштирокчиларига ўқ узиб 13 нафар ироқликни ўлдиргани ҳақида хабар берди.\nИроқнинг бир нечта вилоятида ҳукуматга қарши норозилик намойишлари 1 октябрда бошланган. Одамлар Бағдодда, мамлакатнинг жанубий ва шимолий вилоятларида ҳукумат истеъфосини талаб қилмоқда. Аммо дастлаб тинчлик билан бошланган митинглар тезда халқ билан полициячилар ва ҳарбийлар ўртасидаги кескин тўқнашувларга уланиб кетган. Намойишларда 157 нафар одам: 149 нафар фуқаро ва 8 нафар хавфсизлик хизмати ходимлари ҳалок бўлган, қарийб 3,5 минг одам турли даражадаги тан жароҳатлари олган.\nМавзуга доир: Ироқда қайта бошланган норозилик намойишларида 63 нафар одам ҳалок бўлди\nМаълум вақт давом этган танаффусдан кейин намойишлар яна қайта бошланган ва мамлакатнинг бошқа вилоятларидаги халқ ҳам ҳукумат истеъфосини талаб қилиб чиққан. Ҳукуматга қарши намойишларда бир нечта давлат муассасаларининг бинолари ва сиёсий партияларнинг офислари ёқиб юборилган. Норозилик ҳаракатлари сабаб Бағдод шаҳрида ярим тундан тонгги соат олтига қадар давом этувчи «комендантлик соати» эълон қилинган. Қайта бошланган намойишларда ҳалок бўлганларнинг 74 нафарга етгани хабар қилинганди, 29 октябрь ҳолатига кўра уларнинг сони 80 нафардан ошган.\n14:50 Бугун // 156783\n10:15 Кеча // 120385\n07:44 Бугун // 110961\n15:44 Кеча // 105157\n19:57 Кеча // 97708


Левандовскисиз Польша бош мураббийсиз Нидерландияга қарши (превью)\n4 сентябрь, 2020, 16:17\nТеглар:Роберт Левандовски | Польша | Нидерландия | Голландия | Миллатлар лигаси | Виржил ван Дейк\nМиллатлар Лигаси бугун ҳам давом эттирилади.\nЖорий йилдаги футбол қолганларидан фарқ қилаётгани ҳақида жуда кўп айтдик. Шундай бўлмаганда, Польша салкам “Олтин тўп” соҳибини Миллатлар Лигасига чақирмасмиди?! У ҳозирда янги мавсум олдидан дам оляпти. Учрашув қанчалик муҳим бўлмасин, Роберт оғир мавсумдан сўнг, ҳордиқ чиқаришга ҳақли. Аммо Левандовскисиз ҳам польяклар у қадар заиф эмас. Рақибда бош мураббий йўқлиги билан ҳисоб тенг!\nУмуман, Миллатлар Лигаси кичик экспериментни амалга ошириб берса яхши бўларди. Кеча Германия ва Испания ўртасидаги учрашув қанчалик қизиқарли ўтганига қарамай, мухлислар барибир етишмади. УЕФА Суперкубоги учун беллашувга 30 фоизгача мухлисларга рухсат берилди. Нега энди Миллатлар Лигасига 10 фоизга бўлса ҳам, томошабинлар киритилмади. Бу янги мавсум олдидан кичик миқёсдаги синов бўлар эди. Тўғри, одамлар ҳаёти билан таваккал қилиб бўлмайди. Бироқ, турли мамлакатлар чемпионатларида аллақачон маълум миқдорда мухлислар иштироки кузатилмоқда. Томошабинларнинг бўлиши айниқса, терма жамоалар ўртасидаги беллашувларда керак бўлади.\nАмалдаги финалчилар ушбу масвумда мусобақа ғолиблигини мақсад қилганди. Қиш ва баҳордаги гапларга кўра, Куман "ЕВРО-2020"дан сўнггина терма жамоадан кетиши мумкинлигини эълон қилди. Аммо қитъа биринчилиги кейинги йилга қолдирилиши унинг кетиш муддатини узайтира олмади. Голландларнинг толеъйини қарангки, “Барса”нинг муваффақиятсизликлари айнан шу пайтга тўғри келиб қолди. Юрагидаги энг катта орзулардан бири каталонияликларни бошқариш бўлган Рональд учун бундан қулайроқ фурсат бўлмаслиги мумкин. Хавининг ўзини тайёрлашига қараганда, “Барса”да катта эрани бошламоқчига ўхшайди. Унгача эса голланд мутахассиси футболчилик йилларидагидек яхши натижалар билан “блаугранас” мухлисларини хушнуд этиб туриши мумкин.\n“Лолалар юрти” вакиллари ушбу мусобақага барибир жиддий тайёргарлик кўрган. Уларнинг қайдномаси оптимал ҳолатда. Вақтинча мураббийлик вазифасини бажариб турган Дуайт Лодевегес ушбу хавфли ҳолатда таваккал қилишни маъқул кўрмади.\nТахминий таркиб: Силлесен, Дамфрис, Тете, Де Врей, Ван Дейк, Де Йонг, Вейналдум, Стротман, Бабель, Промес, Депай.\nПольша бирмунча оғир гуруҳга тушиб қолди. Италия ҳамда Нидерландия ҳақида гапириб ўтириш шарт эмас, Босния ва Герцеговина ҳам турган битгани бош оғриқ бўлиши мумкин. Левандовскисиз қатнашган тақдирда эса, гуруҳ аутсайдерига айланиб қолади. Аслида, Робертда ҳам етакчилик қобилияти у қадар катта эмас. У соф 9-рақам. Айниқса, терма жамоада у комбинацияларга янада камроқ қўшилади. Шундан келиб чиқсак, барчаси мураббийга боғлиқ бўлиб қолади. Унинг ихтиёрида “кўҳна қитъа” даражасида ўртача, деб ҳисобланадиган таркиб мавжуд. Албатта, кичик-кичик номлар бор. Ушбу футболчилардан яхши бир жамоа ташкиллаштириш Ежи Бженчекнинг ўз қўлида.\nТахминий таркиб: Шчесни, Беднарек, Бережински, Глик, Рибус, Гросицки, Криховяк, Линетти, Зелински, Кадзиор, Милик.\nДуайт Лодевегес: “Мен машғулотларда йигитларнинг ғалабага чанқоқлигини кўрмоқдаман. Ҳар бири ўзининг нималарга қодирлигини кўрсатишга уринмоқда. Қайдномамизда дебютант ва ветеран футболчилар бор. Мен Де Врейнинг ўрнига бошқани туширишни ўйламаяпман. Бу борада ҳаммаси жойида бўлишига умид қиламан.\nЕжи Бженчек: “Футбол бу жамоавий ўйин ва натижа бутун таркибнинг қандай суръатда ишлашига боғлиқ. Нидерландияга қарши ҳар қандай хато кечирилмайди”.\nМиллатлар Лигаси А гуруҳи бизга янги мавсумда ҳам катта учрашувларни ваъда қилмоқда. Мана шундай ўйинлардан бири бизни олдинда кутиб турибди. Аммо тан олиб айтиш лозимки, “учар голландлар” бугун фаворит. Улардан ишончли ғалаба кутишимиз ҳам ўринли. Чунки, юқорида айтганимдек, таркиб ўта жиддий тузилган.\nМураббийларнинг гаплари ҳам фикримиз исботи бўлмоқда. Лодевегес жароҳат хавфи остидаги Де Врейни ҳам майдонга туширмоқчи. Унга ортиқча таваккал керак эмас. Вақтинча бош мураббий қилиб тайинланганини унутмаган. Бженчек эса шогирдларининг хато қилишидан чўчиётганини кўрсатди. Бунинг устига жуда қисқа гапирди. Албатта, польякларнинг қандайдир режаси борлиги аниқ. Аммо шу қопқондан қутилиб қолган тақдирда, “лолалар юрти” вакиллари учун “очиқ эшиклар” куни бошланиб кетиши мумкин.\n"Аякс" - 35 карра Нидерландия чемпиони!\nДаврон Файзиев: "Реал" энди "Ливерпуль" билан ўз сардорисиз ўйнайди\nЛевандовски муҳим ўйинни ўтказиб юборади


Соғлиқ учун қандай пишлоқлар фойдали? » Ўзбекистон янгиликлари – Zamin.uz\n24 февраль 2017, 15:24\nКўпчилигимиз пишлоқнинг соғлиқ учун фойдали маҳсулот эканлигини баъзан унутиб ҳам қўямиз. Дарё нашри пишлоқнинг ҳар хил турлари, уларнинг организмга фойдаси ва зарари тўғрисида мақола чоп этди.\nТаркибида ёғи кам бўлган пишлоқ\nБу пишлоқлар ёғи кам ёки бутунлай ёғи олинган сутдан тайёрланади. Пишлоқнинг бундай турига пармезан, романо, мотсарелла, риккоту, чеддерлар киради.\nТаркибида ёғи кўп бўлган пишлоқ\nСемириб кетишдан қўрқиб бундай пишлоқлардан воз кечиш ярамайди, чунки унинг ҳатто бир-икки бўлакчаси ҳам сиз учун фойдали бўлиши мумкин. Лекин бринза, фета ва эчки сути пишлоқларининг калорияси катталиги ва юқори миқдорда тўйинган ёғларга эга эканлигини унутиб қўйманг.\nТаркибида тузи кам бўлган пишлоқ\nСутнинг пишлоққа айланиш жараёнида туз ҳам бевосита иштирок этади. Шунингдек, таъми, зичлиги, сақлаш муддати ва инсон организми учун хавфсизлигини белгилаб беради. Шу сабабдан ҳар қандай пишлоқнинг таркибида албатта туз иштирок этади.\nТаркибида тузи кўп бўлган пишлоқ\nТаркибида тузи кўп бўлган пишлоқнинг 30 граммида гоҳида суткалик норманинг учдан бир қисми миқдорида туз бўлиши ҳоллари учрайди. Пишлоқнинг бундай турларига рокфор, пармезан ва бироз камроқ тузланган америкача ва мовий пишлоқлар киради.\nКальций моддаси кўп бўлган пишлоқ\nПишлоқ – дунйодаги таркиби кальцийга энг бой бўлган маҳсулотлардан бири ҳисобланади. Шунинг учун, бу маҳсулот ўзининг суяклари ва сочлари соғломлиги учун қайғурадиган ҳар бир кишининг дастурхонида албатта бўлиши лозимдир. Айниқса Швейсария пишлоғи, чеддер, рикотту, мотсарелла, гауда, колби ва мексиканча аралаш пишлоқлари таркибида кальций моддаси кўплиги учун пишлоқнинг бундай турларига алоҳида эътибор берилса мақсадга мувофиқ бўлади.\nЯнгиликлар » Ҳаёт тарзи » Соғлиқ учун қандай пишлоқлар фойдали?


Posted on 10/08/2012 by TURONZAMIN\nМИЛЛИЙ ҒОЯЛАРИМИЗ ҲАҚИДА\nЭнди диний оқимлар мавзусига қайтсак. 1999 йил 16 феврал воқеаларидан кейин диний оқимларнинг илдиз отиши жараёнини изоҳлар экан Ислом Каримов мустақиллик йилларида ёшларда маънавий бошлиқ ҳосил бўлгани ва фурсатдан фойдаланган турли оқимлар бу бўшлиқни ўз ғоялари билан тўлдириш учун ҳаракат қилаётганини “куйиниб” гапирган.\nЖорий йил сентябр ойининг бошида Қозоғистонга сафар қилган Ислом Каримов Марказий Осиёда қурилаётган йирик гидроиншоатлар хақида изоҳ берар экан “Бу минтақада давлатлараро урушга олиб келиши мумкин” деган таҳдид жумласини қўллади. Бу изоҳи билан Каримов мана ўн йилдан ортиқ муддат давомида онгимизга сингдирилаётган “тинчлик бўлса бўлди” ғоясини унинг ўзи яксон қилди.\nДемак бизни улардан устунроқ қилаган бошқа омил қолмаптида? Ақалли “йўқдан бор қилиш фанлари докторлари” бўлган Каримовнинг маслаҳатчилари хам “Қаранглар, биз сизлардан кучлимиз, хохласак бу ишларингиз учун уруш очишимиз хам мумкин” қабилидаги “формулировка”дан бошқа таъбир тўқий олишмаганми?\n« Сиёсий латифалар Афганистан »\nБу ҳақда ёзилганди… – TURONZAMIN, on 04/16/2019 at 5:30 am said:\n[…] ХХ асрнинг 80 йиллари охирида Ўзбекистонда диний экстримизм ва терроризм ғояларини тарғиб қилувчи оқим ва ҳаракатлар фаоллиги кузатилди. 90 йиллар ўрталарига келиб эса бу ҳаракатлар кенг қулоч ёзганди. Бунинг сабаб ва оқибатлари хақида узоқ гапириш мумкин. Хулоса шаклида эса бу жараёнларнинг хукумат томонидан ўз манфаатлари учун йўналтирилгани ва хукумат барқарорлигининг қон томирига айлантирилганини айтиш жоиз. Бу сафар айнан шу миллий ғоямиз хақида ёзмоқчиман. Таҳлилимизнинг асосий мавзуси бўлмасада ўзгача фикрловчилар борасида ҳам тўхталишни лозим деб билдим. Ўзбекистонда ўзгача фикрловчилар, шу жумладан диний оқим ва ҳаракатлар мансублари қандай муомала кўриши ва нафақат ўзларининг, балки уларнинг яқинларининг не куйларга солиниши бутун дунёга яхши маълум. Худди шу намойишкорона жазолаш ва таъқиб қилиш сиёсати бугунги режимни оёқда сақлаб келмоқда. Бу алвастининг бор ойналарни синдириб ўзини гўзаллар гўзали деб эълон қилишини эслатади. Бугунгача ўткир ижтимоий муаммоларни нафақат ўрганиш ва чоралар излаш, балки мавжудлигини тан олиш хам хукумат томонидан тақиқ остига олинган. Ҳукумат ижтимоий-сиёсий ва иқтисодий барқарорликни бирор кўрсаткич билан ўлчаб баҳолаб беролмайди, натижада унинг вазифаси ҳеч қандай кўрсаткичларга асосланмаган хисоботлар тайёрлаш бўлиб қолган. Табиийки бу ҳисоботлар мамлакат ичкарисида “чуқур” баҳс ва мунозаларга сабаб бўлса, дунё ҳамжамияти томонидан скептизм билан қарши олинади. Эътиқод эркинлиги таъминланганлиги, иқтисодий ўсиш жадаллашгани, кучли давлатдан кучли жамиятга ўтаётганимиз борасидаги ҳисоботлар ҳам шулар жумласидандир. Энди диний оқимлар мавзусига қайтсак. 1999 йил 16 феврал воқеаларидан кейин диний оқимларнинг илдиз отиши жараёнини изоҳлар экан Ислом Каримов мустақиллик йилларида ёшларда маънавий бўшлиқ ҳосил бўлгани ва фурсатдан фойдаланган турли оқимлар бу бўшлиқни ўз ғоялари билан тўлдириш учун ҳаракат қилаётганини “куйиниб” гапирган. Бу бўшлиқни тўлдириш учун миллий ғоя шакллантирилиши ва ёшлар тарбиясининг дастлабки босқичлариданоқ вояга етаётган авлодларга сингдирилиши лозимлигини урғулаган. Бир неча йиллик бесамар изланишлардан кейин бу ишга маъсул мутасаддилар “Миллий истиқлол ғояси” докторинасини ишлаб чиқишган. Таниш бўлмаганим учун Каримовнинг мазкур пуч ғояси ҳақида сўз юрита олмайман. Лекин минг йиллардир доим ё истилочиларга ёинки давлат раҳбарларига итоатгўйлик рухида яшаб келган миллатнинг “истиқлол” ғояси қандай бўлиши мумкинлигини тасаввур қилиш мумкин. У юқорида тилган олинган тарихий “итоатгўйлик” ғоясини хеч қандай ўзгаришларсиз амалиётга жорий қилишни ўз олдиган мақсад қилиб олган ғоядир. Аммо ёзилмаган қонунларга сўзсиз амал қилинадиган Ўзбекистонда зимдан тарғиб қилинаётган яна икки ғоя борки, бу том маънода миллий ғоя сифатида шаклланиб улгургандир. Биринчиси мамлакатимизни дастлаб МДҲ давлатлари билан, кейинчалик аҳволимиз танглашиб борар экан Марказий Осиё давлатлари билан солиштириб фақат устунлик томонларимизни қўшниларимизнинг салбий томонлари билан қаршилаштиришга ўргатилдик. “Қозоғистон том маънода барқарор ривожланиш моделини ишлаб чиқиб амалиётга жорий қилди, аммо уларнинг ташқи қарзи бизникидан ўнлаб маротаба каттадир”. “Тожикистон фуқаролар урушидан кейин туғунлик йилларини бошдан кечиряпти, бизнинг давлатимиз бундай урушга йўл қўймайди”, “Қирғизистода икки марта инқилоб бўлди, лекин ахвол олдингидан хам танглашган, бизда эса ахвол танг, аммо инқилоб қилиб янада танглашишни афзал билмаймиз” каби ғояларни қандай йўл билан зеҳниятимизга сингидирлганини ўзимиз хам сезмай қолдик. Иккинчиси эса “тинчлик бўлса бўлди, бошқасига чидаса бўлади” ғоясидир. Йиллардир бизга “ё Каримов ёки уруш” ғояси сингдирилиб келди. Бу ғояни зимдан онгимизга сингдириш учун мамлакат ОАВлари хорижий янгиликларнинг фақат салбийларинигина махаллий матбуотларда ёритиш вазифасини сидқидилдан ижро этмоқдалар. Мамлакатда газак олиб бораётган ижтимоий-сиёсий ва энг муҳими иқтисодий муаммоларга кўз юмишимизга зехниятимизга сингдириб юборилган “майли, тинчлик бўса бўлди, бунисига хам чидаймиз” тушунчаси сабаб бўлмоқда. Муаммолар гирдобига чуқурроқ ботар эканмиз бизни ёзилмаган миллий ғоямизга янада махкамроқ маҳкум этиш сиёсати олиб борилаётган эди. Нимга “эди” деганимга ажаблангандирсиз? Қозоғистонга сафар қилган Ислом Каримов Марказий Осиёда қурилаётган йирик гидроиншоатлар хақида изоҳ берар экан “Бу минтақада давлатлараро урушга олиб келиши мумкин” деган таҳдид жумласини қўллади. Бу изоҳи билан Каримов онгимизга сингдирилган “тинчлик бўлса бўлди” ғоясини яксон қилди. Афтидан барибир тинчлик бузилар экан, нега бу тинчликнинг бузилиши Каримов ва унинг атрофидагилардан қутилишимиз учун хизмат қилмасдан 1000 йиллик қўшничилик тарихига эга қардош халқларимизга зарар бериш мақсадида бузилсин? Нега йилдан-йилга асоссиз экани янада ойдинлашаётган “биз қўшнилармиздан барибир зўрмиз” ғояси аҳолимиз кўплиги ва қуролли кучларимиз салоҳиятининг юқорироқ экани омилларига келиб тақалиб қолсин? Демак бизни улардан устунроқ қилган бошқа омил қолмаптида? Ақалли “йўқдан бор қилиш фанлари докторлари” бўлган Каримовнинг маслаҳатчилари хам “Қаранглар, биз сизлардан кучлимиз, хохласак бу ишларингиз учун уруш очишимиз хам мумкин” қабилидаги “формулировка”дан бошқа таъбир тўқий олишмаганми? Қуролли кучларимиз ҳақиқатдан мамлакатдан ташқарида ҳарбий операциалар қилишга қодир бўлса нега уларни 2 йил олдин қўшни Қирғизистонга “тинчликпарвар” кучлар сифатида кирғиза олмадик? Ўшанда иккала мамлакат ҳам КХШТнинг тенг хуқуқли аъзоси эдику! Бу ерда бошқа гап бор. Бу қария Каримовнинг ростмана алжишидир. Қозоғистон минтақа давлатларига ҳарбий салоҳиятини эслатган Каримовнинг ўзи айнан шу ҳарбийлар томонидан ағдарилиши эҳтимоли ҳам йўқ эмас. Кейин биз йиллардир гўёки “урушни бартараф этаётгани” учун чидаб келганимиз Каримов энди уруш бошласа индамасдан унга эргашамизми? Бу саволларга мен жавоб бермайман, чунки бу саволлар Ўзбекистон халқи жавоб бериши керак бўлган саволлардир. Каримов қариган чоғида қизи Гулнорани ворис қилиб қолдириши учун бошлаган ўйинида қилаётган ҳар бир харакати учун қақшатқич зарба емоқда. Мабодо Ўзбекистон уруш очгудек бўлса қийин вазиятда қолиши мумкин бўлган Қирғизистон ва Тожикистон Россия харбий базаларини мамлакатларида қолдириш бўйича камида 30 йиллик шартномага имзолашди. Қолаверса, Ўзбекистондан фарқли ўлароқ бу икки давлат КХШТ аъзолигини сақлаб қолишган. Агар Ўзбекистон хукумати ҳарбийлар орқали тишини кўрсатадиган бўлса ҳам бу Россияга очилган уруш бўлади. Кеча имзоланган шартномалар бўлса нафақат Каримов, эҳтимол Гулнора ҳам тахтдан кетгунича ўз кучида қолади. Қолаверса Украина ва Грузия мисолида Россиянинг собиқ иттифоқдошларига акалик қилиш иштиёқи доим барҳаёт эканини ҳам ўргандик. Демак Гулнорани тахтга келтириш ҳам барқарорлигимизга тўғридан тўғри таҳдид бўлади. Шундай экан Каримовнинг ўзи онгимизга сингдирган ғоясини ўзи инкор этгани фақат биз учун бир сигналдир – “Ҳой ўзбеклар мен сизларни йиллардир тинчлик кафолатчиси сифатида алдаб келмоқдаман, аслида мен уруш тарафдориман!” демоқда у ҳар бир ҳаракатида. Нимаям дердим, майли тинчлик бўлсин, бошқасига хозирча чидайверамиз! Ўктам Худоёров, “Туронзамин” учун. https://turonzamin.org/2012/10/08/tahlil-9/ […]


ТОШКЕНТ – “Олмалиқ комбинати ишчилари: Бизга сифатсиз ва калорияси паст овқатлар бериляпти”\n19 октябр 2020, Тошкент вақти: 21:34\nОЛМАЛИҚ. “Олмалиқ тоғ-металлургия комбинати ишчилари номидан ёзмоқдамиз. Комбинат умумий овқатланиш масканидаги вазиятдан норозимиз. Овқатлар бемаза, сифатсиз ва калорияси паст. Гўшт миқдори жуда кам. Ишчилар орасида бир неча бор заҳарланиш ҳолатлари қайд этилди.\nКомбинат ишчи-ходимларини яхши овқатлантириш ўрнига озиқ-овқат маҳсулотларини жуда қиммат нархда талонга пуллашмоқда. Аммо сотилаётган маҳсулотлар орасида муддати ўтганлари ҳам талайгина. Хуллас, ишчиларнинг тақдири билан масъуллар қизиқмаяпти.\nУмумий овқатланиш масканида хизмат кўрсатувчи МЧЖ биз – ишчилар талабига қулоқ солмаяпти. Мутасаддилардан комбинат умуий овқатланиш маскани фаолиятини тафтиш этиб, тартиб ўрнатишларини сўраймиз”.\n(Бу хабар Озодликка 4 ноябрь куни келган.)


Меркель хизмат мавқеини суистеъмол қилишда айбланмоқда\n09:51 / 10.09.2017\nБерлин прокуратураси ХДИ партияси ва унинг етакчиси Ангела Меркель устидан тушган шикоят юзасидан текширув ишларини бошлади. Der Spiegel шу ҳақида хабар берди. Нашрга кўра, шикоят фамилияси ошкор қилинмаган адвокат томонидан берилган.\nЮристнинг фикрича, Меркель ва унинг партияси Бундесвер ҳаво кемаларидаги парвозлари ҳамда сайлов олди кампаниясида фойдаланган полиция хизмати учун пасайтирилган нарх-наво бўйича ҳисоблашган.\nМаълум бўлишича, Бундесверга сўровнома билан "Яшиллар" партияси мурожаат қилган. Ушбу партия вакиллари ўзларининг сиёсий рақиблари, хусусан ХДИ ва шахсан Меркелни ўз ихтиёри билан фарқни тўлаш ва парвоз нархини тўлиқ қоплашга чақиришган.\nХДС партиясида бунга қоидаларга кўра иш тутилаётганини айтиб жавоб беришган.\nМеркель Эрон билан ядровий келишув бўйича мажбуриятларини бажаришга ваъда берди\n23:19 / 09.05.2018


Митинг давом этаяпти. Бишкек тинч - Фарғона.Ру ахборот агентлиги\nМитинг давом этаяпти. Бишкек тинч\n04.11.2006 14:41 msk\nМитингнинг иккинчи куни кечқурунга келиб Бишкек марказий майдонида тунаб қолишни истаганлар сони икки минг кишига етди. Мухолифат лидерлари ва “Ислоҳотлар учун!” ҳаракати аъзолари бошчилигидаги митингчилар асосий қисми яқин бир неча кеча-кундуз ичида чодирли шаҳарчани тарк этмоқчи эмас. Талаблар аввалгича қолган: президентни ва бош вазирни истеъфога кетказиш ҳамда давлатни бошқариш тизгини парламент ва “халқ ишончи” коалицион ҳукуматига топшириш.\nЖўғўрқу Кенешнинг (Қирғизистон парламентининг) жума кунги сессияси ярми бўш мажлислар залида бўлиб ўтди. Аснода Қурмонбек Бакиев Конституция лойиҳасини 6 ноябрь куни парламентга кўриб чиқиш учун киритишга ваъда берган. Аммо шунга қарамай, мухолифат лидерлари митингни тўхтатмоқчи эмаслар.\n“Ислоҳотлар учун” ҳаракати аъзоси Эдил Байсалов “Фарғона.Ру” ахборот агентлиги махсус мухбирига берган интервьюсида маълум қилишича, 6 ноябрь куни президент Конституция юзасидан ўз вариантини киритса ҳам, киритмаса ҳам – парламентда кворум бўлмайди. Бунинг сабаби оддий – депутатлар “яна бир марта ўзларига тупуришларига ва уларни алдашларига йўл қўймайдилар”. Эслатиб ўтаман, Бакиев шу пайтгача бир неча бор Қирғизистон асосий қонуни юзасидан ўз лойиҳасини киритишга ваъда қилган, аммо нимагадир ўз қарорини ўзгартириб, парламентга “қуруқ қўл билан” келаверган.\nШу билан бирга, Байсаловга кўра, мамлакат президенти қанақа лойиҳа таклиф қилмасин, митингчиларнинг асосий талаби “Бакиев-Қулов” сиёсий тандемининг истеъфоси бўлиб қолаверади.\nМитингнинг учинчи куни маҳаллий вақт билан соат 12 да “Ислоҳотлар учун” ҳаракати лидерларининг чиқишидан бошланади. “Миллий телевидение орқали эфирга чиқишга уринишлар бўладими?” деган саволга “Ислоҳотлар учун” ҳаракати аъзолари аниқ жавоб бера олмадилар. Кечаги эфир берилмаслигини улар ўзларининг кичик ғалабаси деб ҳисоблайдилар. “Агар бизни эфирдан маҳрум қилган бўлсалар, демак биздан қўрқар эканлар”, дея қарор чиқарганлар мухолифатчилар. Қайд этиб ўтамизки, республика ҳукумати сиёсий рақиблар учун эфирни маън қилиш ҳақидаги айбловларни рад этган.\nМухолифат тарафдорларидан иборат кичик гуруҳлар мамлакат жанубидаги Талас, Қоракўл, Норин шаҳарларида ҳамда Чуй вилоятининг айрим жойларида митинглар ўтказмоқдалар. Жанубий ҳудудни йирик шаҳарлари бўлган Ўш ва Жалолободда, мухолифат берган маълумотларга қараганда, йирик намойишлар ҳали бўлган эмас.\nМитинг давом этаётганига қарамай, Қирғизистон пойтахти аста-секинлик билан одатдаги ҳаётга қайтаяпти. Дўконлар ва йирик савдо марказлари қайта очилган, шаҳарнинг транспорт, коммунал ва бошқа хизматлари одатдаги тартибда ишлаяпти. Фақат шу кунларда кўча супирувчилар иши сезиларли даражада кўпайган: бутун марказий майдон ва унга туташ кўчалар бир марта ишлатиладиган пластик идишларга тўлиб кетган.\nАКИpress мухбирининг хабар қилишича, 3 ноябрдан 4 ноябрга ўтар кечаси майдон чироқ билан тўла ёритилган. Ҳаракат лидерлари майдонда турибдилар. Ҳаракат лидерлари учун майдонда тикилган ўтовлардан бирининг эшиги зирҳланган.\nАКИpress ахборот агентлигининг мухолифатчи депутат Темир Сариевга таяниб хабар қилишича, соат 12.00 да “Ислоҳотлар учун!” ҳаракатининг Бишкекдаги митинги давом этади. “Одамлар турли жойлардан келаяптилар, - дея билдирди Т. Сариев. – Иссиқкўл, Ахси, Тўқтўғулдан одамлар йўлга чиққанлар. Душанба (6 ноябрь) куни энг катта митинг бўлади”. Сариевга кўра, “Ислоҳотлар учун” аъзолари бугун яна ДТРКга аввалги талаб билан – телечиқиш учун вақт бериш талаби билан боришни режаланганлар. Унга кўра, бугун Таласда митинг қилаётган одамларнинг Талас вилояти губернатори билан учрашуви ҳам режалаштирилган. Таласдаги митингчилар вилоят аҳолисининг ҳам ҳаракатга қўшилишини талаб қиладилар. Бундан ташқари, мухолифатчи “Бош прокуратура расмийлар позициясининг бемаънилигини тушуниб, “Ислоҳотлар учун” ҳаракати томонига ўтаяпти”, дея билдирди.\nБишкек матбуот клуби ёйинлаган хабарга кўра, соат 11.57 да Ўмурбек Текебаев майдонда журналистлар олдида дискета билан боғлиқ бўлган кечаги нохуш ҳодиса юзасидан чиқиш қилган: “Ўзаро гапларни махфий равишда эшитишга ҳеч қанақа рухсатнома берилмаган. Стенограммага қўшиб қўйилган изоҳлар ҳеч қандай танқидга дош беролмайди. Биз ҳақиқатан ҳам учрашганмиз, аммо биноларни эгаллаб олиш ва талончилик ҳақида гаплашмаганмиз. Буларнинг ҳаммаси бизни аҳоли олдида обрўсизлантириш учун қилинган”. Шунингдек, Текебаев Бишкекка жойлардан қўшимча кучлар келаётганини ҳам айтган.


Ўзбекистон: Пойтахт расмийлари аҳолини Ислом Каримов номзоди учун имзо чекишга мажбур қилмоқдалар - Фарғона.Ру ахборот агентлиги\n13:33 msk, 5 Август 2020\n05.11.2007 16:02 msk\nЎзбекистондаги туман, шаҳар ва вилоят ҳокимиятлари номзоди қайтадан президентликка кўрсатилган Ислом Каримов учун имзо тўплаш кампаниясини ўтказмоқдалар.\n“Кеча ҳамма имзо варақаларини биринчи бўлиб тўлдириб, ҳокимиятга топширдик”, дейди сирли жилмайган ҳолда маҳалламиз фуқаролари йиғини (МФЙ) раиси. Ўзимни гап нима устида кетаётганига тушунмаганга олиб, “қандай имзо варақачалари”ни назарда тутаётганини сўрадим. Раиснинг аччиғи келиб, қўлини силтаб: “Ахир сайлов яқинлашиб қолди, Каримовни қўллаб, аҳолидан имзо тўплаш учун топшириқ беришди-ку, буни биз қисқа муддат ичида бажардик”, - деди.\nБаъзи бир тошкентликларга кўра, бутун мамлакат бўйлаб имзо варақаларини “тез орада тўлдириш” тадбирлари бўлиб ўтган. Қаердадир варақалар ҳақиқий одамларнинг ҳақиқий имзолари билан тўлдирилган бўлса, баъзи жойларда қалбакилаштирилган. Буни ҳам тушунса бўлади: қайси элликбошининг уйма уй юриб, одамларнинг пичинг тўла дашномларини эшитгиси келади ахир. Ҳар ҳолда, фуқароларнинг аксарияти ўз ҳиссиётларини намойиш этмай, ортиқча гап сўзсиз варақаларга имзо чекканлар.\nАммо амал курсисида ортиқча муддат ўтириб қолган давлат раҳбарини қўллашдан ошкорасига бош тортганлар ҳам бўлдилар. Улар мамлакат Конституциясига кўра, бир киши икки муддатдан кўпга сайланиши мумкин эмаслигини рўкач қилмоқдалар. Бу ҳақда Ўзбекистон мустақил ҳуқуқ ҳимоячилари ташаббускор гуруҳининг (ЎМҲҲТГ) раиси Сурат Икромов гапириб берди. Унга кўра, имзо тўплаш тадбири Тошкент шаҳар Юнусобод даҳаси Шаҳристон кўчасида истиқомат қилувчи аҳолининг ғазабини қўзғатган.\n“Аммо амалдаги президентни қўллаш учун имзо тўплаш ташаббуси билан чиққан ҳокимият ва МФЙ вакиллари фуқароларга босим ўтказганлар ҳамда уларни турли таҳдидлар ила имзо қўйишга мажбур қила бошлаганлар”, дейди Сурат Икромов. ЎМҲҲТГ раиси маҳаллий ҳокимият вакилларининг бундай ҳаракатларини Ўзбекистон президентини сайлаш тўғрисидаги қонунни қўполдан қўпол равишда бузиш, деб атади.\nҚонунга кўра, ўзлари кўрсатган номзод учун имзо тўплаш жараёнини сиёсий партиялар ёки ташаббускор гуруҳ вакиллари амалга оширишлари лозим. Маъмурий ресурслардан фойдаланиш қатъиян таъқиқланган. Имзо тўплаган шахс имзо варақасига ўзи қўл қўйиши, фамилияси, исми ва отасининг исмини, яшаш манзили, паспорт рақами ва сериясини кўрсатиши лозим. Шунингдек, сиёсий партиянинг тегишли туман, шаҳар тузилмаси раҳбари, сайловчилар ташаббускор гуруҳининг вакили имзо варақасини ўз имзоси билан тасдиқлиши лозим.\nШаҳристон кўчасидаги уйлардан бирида яшовчи кишининг таъкидлашича, амалдаги президентни қўллаш учун имзо варақалари МФЙ раисларига Юнусобод ҳокимияти ҳузуридаги хотин қизлар қўмитаси раиси томонидан берилган. “Домқўм хонадонма хонадон айланиб, ҳокимият топшириғини бажараётганини рўкач қилиб, аҳолидан Каримов учун имзо қўйишларини сўраган”, дея маълум қилди уйда яшайдиган аёллардан бири. Унинг қўшнисига кўра, кўпчилик бошқа номзодлар билан ҳам танишишни исташларини ва ундан кейин ихтиёрий равишда ўзлари танлаган одам учун имзо қўяжакларини айтиб, Каримов учун имзо чекишдан бош тортганлар. Аммо, домқўмнинг қаттиқ илтимосидан сўнг улар имзо варақаларига ўз имзоларини қўйганлар. Манбаларнинг қайд этишларича, номзодни кўрсатган сиёсий партиялар вакиллари имзо тўплаш жараёнида иштирок этмаганлар.\nЎзбекистон инсон ҳуқуқларини ҳимоя қилиш бўйича марказ директори Акмал Саидов номзодини кўрсатган ташаббускор гуруҳининг аъзоси, таниқли адвокат Гулнора Эшонхоновага кўра, имзо тўплаш жараёнида қонунга хилоф ҳеч нарса йўқ. “Бу номзодни кейинги босқичга ўтказиш учун қонуний жараён бўлиб, ҳамма шундай қилади. Бу масалада амалдаги қонунга риоя қилиш керак, холос”, дея қайд этди Эшонхонова.\n“Ўзбекистон президентини сайлаш тўғрисида”ги қонунга кўра, “сиёсий партиялар тақдим этган имзо варақаларида саккизтадан кам бўлмаган маъмурий ҳудудий тузилмалардан (Қорақалпоғистон Республикаси, Тошкент шаҳри) Ўзбекистон республикаси барча сайловчилари умумий сонидан беш фоиздан кам бўлмаган миқдордаги сайловчиларнинг имзоси бўлиши керак. Битта маъмурий ҳудудий тузилмадан сиёсий партия умумий сайловчилар сонидан саккиз фоиздан кўп бўлмаган миқдорда имзо тўплашлари мумкин”.\nҚонунда “имзо йиғувчи шахс тарафидан сайловчиларни мажбур қилиш ва уларнинг имзосини сотиб олишнинг ҳар қандай шакллари қонунда тегишли тарзда жавобгарликка тортилишга олиб келиши мумкин”, дея қайд этилган. Аммо имзо тўпловчи шахсни жавобгарликка тортиш учун бундай қонунбузарлик содир бўлганини тасдиқловчи фуқароларнинг мурожаатномаси бўлиши зарур. Бунақа мурожаатномалар эса йўқ, албатта.\nМамлакат президентлигига бошқа номзодлар учун худди шундай тадбирлар ўтказилганлиги ҳақида маълумотлар йўқлигини қайд этиш жоиз. Ҳар ҳолда, пойтахт маҳалла қўмита раисларидан бирига кўра, бошқа сиёсий партиялар вакиллари ҳам ўз ўзини бошқариш идораларига имзо тўплашда ёрдам сўраб мурожаат қилганлар, аммо уларга рад жавоби берилган. Маҳалла қўмитаси раисига кўра, у “маҳалла аҳолиси бошқа номзодларни унчалик яхши танимайдилар, шунинг учун улар ҳамма билган номзод учун имзо чекишга рози бўлганлар, холос”.\nЭслатиб ўтамиз, амалдаги давлат раҳбарини президентликка номзоди Ўзбекистон Либерал демократик партиясининг 4 октябрь куни бўлиб ўтган ялпи мажлиси чоғида кўрсатилган.\nИслом Каримов Ўзбекистонда президент курсисини эгаллаганига ўн етти йил тўлди. Илк бор Ислом Каримов 1990 йил 24 март куни Ўзбекистон ССР Олий Советининг сессиясида сайланган. 1991 йил 29 декабрь куни эса альтернатив асосда ўтган умумхалқ сайловларида И.Каримов Ўзбекистон Республикаси президенти бўлиб сайланган.\n1995 йил 26 март куни умумхалқ референдуми натижасига кўра И.Каримовнинг президентлик ваколати 2000 йилгача узайтирилган. 2000 йил 9 январь куни бўлиб ўтган навбатдаги сайловларда Ислом Каримов яна президент бўлиб сайланган.\nЎзЛиДеПдан фарқли равишда қолган партиялар парламентдаги ўз фракциялари етакчиларини номзодини кўрсатишга қарор қилганлар. “Фидокорлар” партияси Ахтам Турсуновни, “Миллий тикланиш” Хуршид Дўстмухамедовни, ХДП Аслиддин Рустамовни, “Адолат” Дилором Тошмухамедовани президент ўлароқ кўришни истаган. Қандайдир ташаббускор гуруҳ эса президент лавозимига Инсон ҳуқуқлари бўйича маркази директори Акмал Саидовни кўрсатган.


Қозоғистонлик ҳаж зиёратчилари учун Олма-ота-Жидда рейси ташкил этилади\n07:04 / 14.08.2015\nҚозоғистонлик ҳаж зиёратчилари Олма-отадан Жиддага тўғри парвоз қилишлари мумкин бўлади. Flaynas авиакомпаниясининг 4 та самолёти кунига 3 тадан рейс амалга оширади.\nБу ҳақда Қирғизистон мусулмонлар диний бошқармаси ҳаж сафари раиси Серикбой ҳожи Ўрознинг Саудия Арабистонига ташрифи давомида маълум бўлди. Қозоғистон вакили Ар-Риёдда “Нас” авиахолдинги раҳбари Аҳмад Султон билан учрашди.\nУчрашувда Қозоғистоннинг Саудия Арабистонидаги элчихонаси вакиллари ҳам иштирок этдилар. Учрашув давомида халқаро авиахолдинг вакиллари билан қозоғистонлик ҳаж зиёратчиларини ҳаж мавсумида ташиш масалалари муҳокама қилинди.\nИкки томонлама муҳзокаралар натижасида томонлар умумий келишув имзолашди.\nКелишувга кўра, жорий йилда қозоғистонлик ҳаж зиёратчилари Маккага Flaynas авиакопанияси томонидан етказилади. Зиёратчилар 375 кишилик Airbus330, 300 кишилик Boeing767 ва 210 кишилик Boeing757 самолётлари ёрдамида манзилга етказилади.\nБугунги кунда Flaynas авиакомпанияси дунёнинг турли давлатлари, хусусан, Индонезия, Малайзия, Ҳиндистон, Болтиқбўйи давлатлари, Африка, Марказий Осиёдан ҳаж зиёратчиларини Саудия Арабистонига етказишни амалга оширади.\nЖорий йилда ҳаж мавсуми 11 сентябрдан 7 октябргача давом этади. Қозоғистон фуқаролари ўз истакларига кўра 17 ёки 21 кунлик ҳаж сафарларини танлашлари мумкин.\nЗиёратчиларнинг моддий имкониятларига кўра турли даражадаги пакетлар таклиф қилинди. Ҳажни амалга оширувчи компаниялар томонидан таклиф қилинаётган стандарт пакет 3200-3900 долларни ташкил қилади.


20:44 07 Апрел 2020\n12:41 03.03.2020 (Янгиланган 14:20 03.03.2020) Ҳавола олиш\nСуриядаги Идлиб провинциясининг Саракеб туманидаги турк зарба кучлари ҳужумга учради сурия армиясининг ҳарбий техникаси\nНатижада Туркия армиясининг 34 аскари ҳалок бўлди, 30 дан ортиқ одам жароҳатланди. Россия томони Сурия кучлари томонидан ўқ отилишини тўхтатиш, ҳалок бўлган ва ярадорларни хавфсиз эвакуация қилиш чораларини кўриш бўйича чораларни кўрди. Вазирликда Россия авиацияси бу ҳудудда қўлланилмагани таъкидланди.\nТуркия президенти Тойиб Эрдоған Европа иттифоқини яқинда унинг чегарасига миллионлаб қочқинлар келиши ҳақида огоҳлантирди.\nТуркия президенти администрацияси маълум қилишича, Туркия етакчиси 5 март куни Россияга ташриф буюришни режалаштирмоқда. Россия президентининг матбуот котиби Дмитрий Песков мамлакатлар раҳбарлари Москвада бўлиб ўтадиган йиғилишда Сурияга оид Сочи келишувлари қандай амалга оширилаётганини муҳокама қилишини айтди.\nИдлиб вилоятида тасвирга олинган суратларни Sputnik жамланмасида томоша қилишингиз мумкин.\nОхирги янгиланиш: 14:47 06.04.2020\nКоронавирус пандемияси давом этишига қарамасдан айрим давлатларда тўй маросимлари эҳтиёткорлик билан ўтказилмоқда. Келин ва куёв, меҳмонлар ҳимоя ниқобларда, тадбир жойи эса дезинфекция қилинмоқда.\nОхирги янгиланиш: 16:58 03.04.2020\nОхирги янгиланиш: 14:18 03.04.2020


ЎзА - Тухумдан ташқари барча асосий турдаги озиқ-овқат маҳсулотларининг нархлари ўсди\n02.02.2019 09:01 Чоп этиш версияси\nТухумдан ташқари барча асосий турдаги озиқ-овқат маҳсулотларининг нархлари ўсди\nЎзбeкистон Рeспубликаси Давлат статистика қўмитаси 2019 йилнинг январь ойида Ўзбекистон Республикаси истеъмол секторидаги инфляция даражасини эълон қилди.\nАсосий турдаги озиқ-овқат маҳсулотларидан нархларининг ўсиши борасидаги етакчилик мева-сабзавот маҳсулотлари ҳиссасига тўғри келади. Бу эса нархларнинг ой давомида ўртача 8,3 фоизга қимматлашганини кўрсатади.\nНархларининг кўтарилишидаги кейинги етакчи ўринни эса спиртли ичимликлар маҳсулотлари (3,7 фоиз) эгаллаган.\nМаълумот учун: Ўзбекистон Республикаси Президентининг «Ўзбекистон Республикасининг 2019 йилги асосий макроиқтисодий кўрсаткичлари прогнози ва Давлат бюджети параметрлари ҳамда 2020-2021 йилларга бюджет мўлжаллари тўғрисида»ги ПҚ-4086-сон қарорига асосан, мамлакатда ишлаб чиқарилувчи спиртли ичимликларга нисбатан аксиз солиқ ставкалари оширилди:\n•\tтабиий вино – 1 дал учун 6 994 сўмдан 7 700 сўмгача;\n•\tконяк – 1 дал учун 73 997 сўмдан 92 500 сўмгача;\n•\tпиво – 1 дал учун 7 699 сўмдан 9 200 сўмгача;\n•\tароқ ва бошқа спиртли ичимликлар – 1 дал учун 67 571 сўмдан 84 500 сўмгача.\nҚуйида алоҳида гуруҳлар бўйича озиқ-овқат маҳсулотларининг истеъмол нархлари индекси тақдим этилган:\nБироқ, ҳар бир товарлар гуруҳининг салмоқ вазнларини инобатга олган ҳолда умумий ИНИ кўрсаткичига таъсир даражаси бўйича етакчи учликни мева ва сабзавотлар (таъсири 0,7 ф.д.), нон маҳсулотлари (0,2 ф.д.) ҳамда сут маҳсулотлари (0,1 ф.д.) эгаллаган.\n2018 йилнинг январь ойига нисбатан тухумдан ташқари деярли барча асосий турдаги озиқ-овқат маҳсулотлари гуруҳларида нархлар ўсиши қайд этилган.\n2019 йил январь ойида ҳам асосий турдаги нон маҳсулотлари нархлари қимматлашишда давом этди:\n•\tун, нон ва нон маҳсулотлари, гуруч, ёрма ва дуккакли маҳсулотлар нархлари ой давомида 0,2 % дан 3,7 % оралиғида қимматлашди.\nМаълумот учун: гуруч нархлари январь ойида сезиларли даражада Фарғона вилояти (4,7 %) ва Қорақалпоғистон Республикасида (4,5 %), минимал даражада эса Наманган вилоятида (1,1 %) ошган.\nОй давомида буғдой уни нархлари Қорақалпоғистон Республикаси (6,9 %) ва Сурхондарё вилоятида (5,5 %) сезиларли даражада қимматлашганлиги кузатилган бўлса, минимал суръатда ошганлиги эса Хоразм вилоятида қайд этилган (0,6 %). Андижон, Бухоро, Навоий, Наманган, Самарқанд ва Фарғона вилоятларидаги нархлар ой давомида ўзгаришсиз қолган.\nОлий навли буғдой унидан нон нархлари уч ҳудудда ошган: булар, Қорақалпоғистон Республикаси (13,3 %), Сурхондарё вилояти (9,6 %) ва Тошкент шаҳрида (13,1 %). 1-навли буғдой унидан нон нархлари Қорақалпоғистон Республикасида (1,2 %), Сурхондарё (6,6 %) ва Фарғона (5,0 %) вилоятларида қимматлашган.


OneWeb "Роскосмос" талабини бажармаса банкрот бўлади - эксперт - 03.03.2022, Sputnik Ўзбекистон\nOneWeb "Роскосмос" талабини бажармаса банкрот бўлади - эксперт\n"Роскосмос" OneWeb спутникларидан ҳарбий мақсадда фойдаланмаслик кафолатини, ҳамда Британия ҳукуматининг компания бошқарувидан чиқишини талаб қилди. 03.03.2022, Sputnik Ўзбекистон\nТОШКЕНТ, 3 мар — Sputnik. Агар Британия компанияси Роскосмос талабларини бажармаса OneWeb банкрот бўлиш эҳтимоли катта, деб ҳисоблайди соҳа эксперти Андрей Ионин. Эслатиб ўтамиз, OneWeb - юқори тезликда ишлайдиган глобал спутник интернет алоқаси хизмати бўлиб унинг биринчи босқичи 2022 йилда ишга тушиши режалаштирилган эди. 2022 йил давомида Роскосмос 6та ракетаси ёрдамида уларни Ер орбитасига олиб чиқишни режалаштирган эди. Британия ҳукуматининг Россияга нисбатан нодўст ҳаракатларидан сўнг Роскосмос спутникларни учиришидан олдин улардан ҳарбий мақсадларда фойдаланмаслик кафолати ҳамда Британия ҳукуматининг компания акционерлари сафидан чиқиш талабини қўйди. OneWeb ҳозирча ушбу талабларни бажаргани йўқ. Талабни бажариш муддати 4 март 21:30гача. Навбатдаги ракета 5 март куни соат 01:41да старт олиши белгиланган эди. Айни дамда OneWeb спутниклари ўрнатилган "Союз" ракетаси Байконур космодромида стартга шай ҳолда турибди.\n© Sputnik / Roscosmos / Фотобанкка ўтишПуск ракеты "Союз-2" с 36 британскими спутниками связи с космодрома Восточный\n"Роскосмос" OneWeb спутникларидан ҳарбий мақсадда фойдаланмаслик кафолатини, ҳамда Британия ҳукуматининг компания бошқарувидан чиқишини талаб қилди.\nТОШКЕНТ, 3 мар — Sputnik. Агар Британия компанияси Роскосмос талабларини бажармаса OneWeb банкрот бўлиш эҳтимоли катта, деб ҳисоблайди соҳа эксперти Андрей Ионин.\nМутахассис айтишига кўра, OneWeb ўз спутникларини бошқа ракетага кўчиргунча икки йил вақт кетади. У вақтга келиб Илон Маскнинг SpaceX интернет спутниклари яна бир неча мингтага кўпаяди ва OneWeb учун бозорда жой қолмайди. Бундан сўнг компания банкрот бўлмаслиги амри маҳол.\nЭслатиб ўтамиз, OneWeb - юқори тезликда ишлайдиган глобал спутник интернет алоқаси хизмати бўлиб унинг биринчи босқичи 2022 йилда ишга тушиши режалаштирилган эди. 2022 йил давомида Роскосмос 6та ракетаси ёрдамида уларни Ер орбитасига олиб чиқишни режалаштирган эди.\nБритания ҳукуматининг Россияга нисбатан нодўст ҳаракатларидан сўнг Роскосмос спутникларни учиришидан олдин улардан ҳарбий мақсадларда фойдаланмаслик кафолати ҳамда Британия ҳукуматининг компания акционерлари сафидан чиқиш талабини қўйди. OneWeb ҳозирча ушбу талабларни бажаргани йўқ. Талабни бажариш муддати 4 март 21:30гача. Навбатдаги ракета 5 март куни соат 01:41да старт олиши белгиланган эди. Айни дамда OneWeb спутниклари ўрнатилган "Союз" ракетаси Байконур космодромида стартга шай ҳолда турибди.


Халқаро ҳунармандчилик фестивали доирасида қирқдан ортиқ тадбирлар бўлиб ўтади - Халқ сўзи\n13:33 06 Сентябр 2019 Жамият\nАйни кунларда 10-15 сентябрькунлариҚўқон шаҳрида бўлиб ўтадиган Халқаро ҳунармандчилик фестивалига тайёргарлик жараёнлари қизғин кўринишолган. Махсус ажратилган 17 гектар Ўрдаолди майдонида фестиваль меҳмонлари кўргазмалар учун расталар тайёрлаш, саҳна қуриш ишларини бошлаб юбордилар.Барча вилоят вакиллари тўрт кун давомида декорация ва саҳна қурилишларини якунлаб, фестиваль иштирокчиларини кутиб олишга шай ҳолатда бўлишади.\n— Қўқонга кириб келар эканман, шаҳар ҳақидаги хотираларим қайта жонланди, — дейди Сирдарё вилояти бош рассоми, декорациялар устаси Анорқул Бойбеков. —Дунёнинг 24 давлатида кўргазмалар, кўрик-танлов ва фестивалларда иштирок этганман. Голландияда уста-ҳунармандлар тайёрлашга ихтисослашган ўқув юртида Қўқон ёғоч ўймакор усталари ясаган буюмларни кўрганимда, Белгияда экспонатлар орасида қўқонликлар ясаган ўйма эшикка кўзим тушганида кўҳна Қўқон ҳақиқий ҳунармандлар юрти эканлигига яна бир бор амин бўлганман. Сирдарёлик 80 нафар ҳунарманд, санъаткор ва рассомлар ушбу фестивалда янги маслакдошлар топишади, ҳунармандлар билан тажриба алмашиб янада малакали бўлишларидан умидвормиз.\n— Навоий вилояти табиий археологик ёдгорлиги — “Сармишсой” билан машҳур, —дейди устабоши Дилмурод Маҳмудов. —Фестивалда иштирок этиш учун катта тайёргарлик кўраётган навоийликлар Ўрда майдонидан ўзлари учун ажратилган жойда Сармишсой тоғлари макетини тиклашяпти. Вилоятимизнинг номи Мир Алишер Навоий бобомизнинг номлари билан уйғун. Шунинг учун Ўрдада Алишер Навоий чодирини ҳам гавдалантирмоқчимиз. Фестиваль иштирокчиларига мутафаккир шоирнинг ҳаёти ва ижоди ҳақида кенгроқ маълумот берилади. Фарҳоднинг тоғ қазиб, машаққат билан халққа сув келтириши ва Ширин образини ҳам намойиш қиламиз. Навоийлик ҳунармандлар учун 60 раста ҳам қурилмоқда. Бу расталардан энг нодир ҳунармандчилик маҳсулотларимиз ўрин олади.\nПойтахтимиз Тошкент ҳунармандлари ва санъат аҳли ҳам Халқаро ҳунармандчилик фестивалига ўзгача тайёргарлик кўришмоқда. Ўрда майдонида пойтахтни эслатувчи декорациялар қурилмоқда. Яъни, Тошкент дарвозалари, телеминора, курант соати, эски шаҳар кўчалари тикланяпти.Ҳунармандчилик ва санъат намуналари бўлган катта кўза, доира ва рубобдан иборат рамзий белги ҳам ўрнатилади.\nМаълумот ўрнида айтиш мумкинки, белгиланган дастурга асосан, фестивалнинг илк куни Худоёрхон ўрдасидан Ҳунармандлар шаҳарчаси бўйлаб Ўрдагача қатнашчиларнинг тантанали парад-юришидан бошланади. Сўнгра маҳаллий ва хорижлик ҳунармандларнинг маҳсулотлари кўргазмасига старт берилади. Тантанали очилиш маросимидан сўнг“Ҳунармандчилик ва халқ амалий санъатини ривожлантириш истиқболлари” мавзусида илмий-амалий конференция ўз ишини бошлайди. Кулолчилик, кандакорлик, каштачилик, зардўзлик, рассомчилик ва миниатюра, темирчилик, гиламдўзлик, хаттотлик санъати вакиллари ҳамда миллий матолар тўқувчи усталарнинг маҳорат дарслари бўлиб ўтади. “Дастурхончи” маданий мерос объектида “Ўзбекистон ҳунармандчилиги дурдоналари”, “Анъанавий ўзбек кулолчилиги санъати” китоб альбомларининг тақдимот маросими уюштирилади.\nШунингдек, шаҳар бўйлаб халқ сайллари,диққатга сазовор жойларга саёҳатлар, қўғирчоқбозлик, дорбозлар ва фольклор жамоалари, ҳар бир вилоятнинг маданият бошқармалари томонидан тайёрланган концерт дастурлари, ош танловлари, ўзбекистонлик ва хорижлик дизайнерлар иштирокида “Кokand fashion” мода ҳафталиги намойиши ҳам фестивал дастуридан ўрин олган.


07:49 / 27.09.2017\nТаққослаш учун, ўтган йили 1300 киши томонидан ариза топширилган эди, улардан 700та IT, маркетинг ва коммуникация соҳаси вакилларига таклифномалар берилган эди.\nҲар йили Марказий Осиёдаги ягона мобил конференция мобил соҳасининг энг қизғин тенденцияларини муҳокама қилиш учун дунёнинг турли мамлакатларидан мутахассисларни йиғади.\nMobiCon-2017 анжуманининг бош ҳомийси – Beeline Uzbekistan, конференция ташкилотчиси эса Ledokol Group.\nБу йилги конференцияда мобил алоқа соҳасидаги етакчи мутахассислар иштирок этишади: Beeline Uzbekistan, Yandex ва Odnoklassniki вакиллари ва таниқли UFOX Абдулла Айдин келади. Глобал дастур менежери Google ва Adwords билан ишлашнинг услублари ҳақида суҳбатлашади.\nҚозоғистондан бир вақтнинг ўзида иккита меҳмон Тошкентга келади. Select Communication Group бош директори ва асосчиси Виктор Елисеев ва жамоатчиликга таниш бўлган Қозоғистон Интернет-бизнес ва уяли алоқа ассоциацияси президенти Константин Горожанкин. Mobicon 2017 доирасида бир кунда 20дан зиёд спикерлар сўзга чиқадилар.\n«MobiCon майдончасига бўлган қизиқиш ортиб бораётганидан мамнунмиз, бу шуни англатадики, бундай тадбирлар соҳа ривожига сезиларли таъсир кўрсатади, келгуси йил учун тенденциялар ва истиқболларни шакллантиради. Beeline телекоммуникация соҳасида етакчи сифатида доимо тенденцияларни кузатиб боради ва биз тажриба билан ўртоқлашиш ва ҳамкасбларимиз билан фикр алмашиш, шунингдек, рақамли саноатнинг глобал тенденциялари билан танишиш имконига эга эканлигимиздан мамнунмиз», - деди Unitel МЧЖ ташқи алоқалар ва коммуникациялар бўйича директори Ораз Абдуразаков.\nЖорий йилда рақамли, Интернет-маркетинг, мобил технологиялар ва коммуникациялар соҳасида мутахассислар энг долзарб профессионал мавзуларда суҳбат қуришади. Мисол учун, бу миқёсда мазкур майдонда биринчи марта оммавий ахборот воситаларининг истиқболли йўналиши сифатида видео-блоггерлик масалалари муҳокама қилинади, экспертлар ижтимоий тармоқлар фойдаланувчиларини мобил тижорат, мобил банкинг ва вирусли контент воситалари билан монетизация қилиш масалалари устида тўхталиб ўтадилар. Одатдагидек, энг қизғин баҳслар эскирган маркетинг тушунчалари ва унинг рақамли шаклга айланиши, SMM муаммолари ва ижтимоий тармоқлардаги энг фаол тенденцияларга бағишланган сессияларда кутилмоқда.\nШуни таъкидлаш лозим, анжуман икки йил давомида Ўзбекистон Республикаси Ахборот технологиялари ва коммуникацияларини ривожлантириш вазирлиги томонидан расмий қўллаб-қувватланмоқда. Ахборот-қувватлашни Россия Яндех бозорининг IT гиганти тақдим этади.\nMobiCon Facebook‘да: facebook.com/mobiconuzb/\nКонференциянинг расмий сайти: mobicon.uz\n2 ноябрь куни Тошкентда MobiCon//2016 халқаро конференцияси бўлиб ўтади\n18:59 / 31.10.2016


Тожикистон: "Привет" ўрнига "Hello"\nСовет даврида Тожикистоннинг катта шаҳарларида асосан рус тили сўзлашув тили бўлган. Ўша пайтда ота-оналар болаларини русча боғча, мактабларга беришган. Чунки рус тилини билганлар Совет даврида осон иш топарди, билмаганлар эса бесовод саналарди. Айниқса, тожик зиёлилари орасида тожикчага русча сўзларни, қўшиб гапириш мода эди ўша пайтда. 24 яшар Муҳайё исмли талабанинг айтишича, энди тожик ёшлари орасида инглизча ибораларни ҳам қўшиб гапириш модага айланган.\n"Янги авлод вакиллари ҳозир уч тилни аралаштириб гапиришади. Яъни, тожик, рус ва инглиз тилларини. Масалан, тожикистонлик ёшлар бир-бирлари билан саломлашсалар, "привет", айримлари эса "Hello", "Hi" каби инглизча сўзларни ишлатишади. Инглиз тилининг ашаддий ишқибозлари орасида "I m'sorry" деювчилар ҳам топилади", - дейди Муҳайё.\nТожикистонда Ғарб тиллари, айниқса инглиз тилига қизиқиш ортар экан, сўнгги йилларда рус мактаблари ва боғчалари сони камайиб, улар ўрнини хусусий инглиз тили ўқитиш марказлари эгалламоқда. Аҳолининг ўртача ойлик маоши 5-30 доллар оралиғида бўлган Тожикистонда болаларини ойига 30 доллар бериб бўлса ҳам инглиз тилини ўргатадиган махсус мактабларга берувчилар кам эмас.\nНигина ана шундай марказлардан бирида ёшларга инглиз тилидан сабоқ беради. Унинг айтишича, янги тожиклар, яъни янги бойлар орасида катта тўловлар эвазига болаларини инглиз тилини махсус ўргатадиган боғчаларга берадиганлар анчагина. Уларнинг кўпчилиги иқтисодий мақсадларни кўзлаб буни қилишади. Янги бойлар таъбири билан айтганда бу ўзига хос сармоя. Чунки, олдинлари Тожикистонда рус тилини билганлар учун иш топиш осон бўлган бўлса, ҳозир инглиз тилини билганлар учун ҳамма ерда йўл очиқ. Масалан, Нигинанинг ўзи инглиз тилини яҳши билгани учун бошқа ўқитувчиларга қараганда яҳши пул топишини айтади.\n"Мен инглиз тилини ўқитиш давомида компютер, замонавий китоблар, видеоускуналар ва бошқа кўргазмали қуроллардан фойдаланаман. Ўқиётган ҳар бир ўқувчи ойига менга 10 доллардан пул тўлайди. Индивидуал дарслар учун эса ойига ҳар бир ўқувчидан 20 доллар оламан", - дейди тожикистонлик инглиз тили ўқитувчиси.\nНигинанинг айтишича, Тожикистонда бошқа ўқитувчиларнинг ойлик маоши ойига ўртача 5 долларни ташкил этса, уники бир неча юз долларга тенг. Айни пайтда, Тожикистонда инглиз тилида равон сўзлайдиганлар сони ортар экан, бу ўзига хос рақобатни юзага чиқарган кўринади. Оқибатда, халқаро ташкилот, хориж ширкатларига ишга кириш учун талаб ҳам ошган. Масалан, тожикистонлик Муҳайё, инглиз тилини яхши биламан деб ҳисоблайди. Лекин ҳалигача у яхши маош тўланадиган иш тополгани йўқ.\n"Мен етти йил давомида инглиз тилини ўргандим. Мана ҳозир халқаро ташкилотлар, хориж ширкатларидан иш қидиряпман, ҳалигача дурустроқ иш тополганим йўқ. Менимча, халқаро ташкилотларда ҳам ўзара таниш-билишчилик бўлса керак."\nТожикистон ёшлари орасида Инглиз тилига қизиқиш ортаётганига қарамай, бир вақтлар мамлакатда асосий сўзлашув тили бўлган рус тили ўз аҳамиятини йўқотди деб бўлмайди. Рус тили ҳозир ҳам кўпчилик тожиклар учун қўшни собиқ Совет давлатлари фуқаролари билан суҳбат қуришда муҳим бўлиб қолмоқда. Чунки йилига 700 минг тожикистонлик ишчи мигрант Россияга иш излаб кетмоқда. Рус тилини билмаганлар учун у ерда ишлаш анча мураккаб. Бироқ, кўпчилик тожиклар учун бу қийинчиликлар ўткинчи. Тожикистоннинг Ғарб билан алоқалари ривожланар экан, келажакада бари бир инглиз тили приоритет бўлади, дейишмоқда улар. Мана бу жажжи тожикистонлик қизчанинг инглиз тилида қандай шеър айтиши эса шундан дарак бераётир.\n"My dear, dear Mummy,\n"I want you to be happy...


Қайдасиз, Эргаш ака? – HURRIYAT\nҚайдасиз, Эргаш ака?\n6 oy oldin Behzod 375\nҚирқинчи йилларнинг нарисида Андижонда бир чол ўғил уйлантирибди. Кампири ўлиб кетган, ота-бола икков яшашаркан. Тўйдан икки-уч кун ўтгач, келин уйдан чиқиб, мундоқ қараса, катта ер ўртасида ориқ бир сигир ёғоч қозиққа боғланиб турибди, устидан офтоб ўтса ҳам, ёмғир ёғса ҳам ётар-турар жойи шу экан. Ҳуши келса, кимдир хашак ташлаб қўяр, мўраб жонга текканида бир челак сув бериб ўтаркан.\n— Нега анов сигир ернинг ўртасига боғлаб қўйилган?\n— Туради-да, жойи ўша, — дебди эри.\nОиланинг аҳволи ночор, чолнинг эгнидаги тўн неча жойидан ямалган, калишининг тумшуғи йиртилган экан. Ёз ўтиб, куз келибди.\nБир куни чол аллақайси қариндошининг уйига кетиб, эртаси қайтиб келса, сигир ўртадан олиниб, бир четга янги ясалган охур ёнига боғланибди, устида — эски шиферлардан ямаб-ясқаб бўлса ҳам, бошпана. Эртасига қараса, келин-куёв иккиси тунда шунча катта ерни белкурак билан ағдариб, чопиб чиқишибди, неча йиллардан бери тўдаланиб ётган мол гўнги тупроққа аралашиб ўғит бўлиб кетибди. Чол ажабланибди, аммо индамай қўяқолибди.\nҚишнинг ўртароғида келин қайнотасидан илтимос қилибди:\n— Дада, мана уч сўм пул — туман марказига борганингизда музқаймоқ сотадиган опага берсангиз, уч юзта қоғозстакан беради, ҳар биттаси бир тийиндан, шуни опкелиб беринг.\n— Нима қиласиз, мунча қоғозстаканни, қизим?\n— Дада, кейин айтаман, бир иш бор, — дебди келинпошша кулимсираб.\nЧол бир-бирига кийдирилган шунча қоғозстаканни белбоғига тугиб, опкелибди. Келин эса эри ишдан қайтгач, яхши ўғитланган майин тупроқни шу қоғозстаканларга солишга ундабди, ўзи икки ойлар аввал етилиб пишган помидор уруғларини ювиб қуритиб қўйган экан, ҳар уяга биттадан уруғ ташлаб, сув қуйибди, илиққина уйга опкириб, токчага териб чиқишибди.\nЭнди буёғини сўранг. Илк баҳор уй ичида помидор кўкариб чиқибди, одамлар бозордан ниҳол сотиб ола бошлаган маҳал буларники қоғозстаканда турганича гулга кирибди. Келин-куёв бояги шудгор ерни яна чопиб, эгат олиб қўйишган экан, ҳаво илиганда ниҳолларни экишибди — қоғози намда чириб, ўзига ўғит бўлиб кетаверибди. Бошқаларнинг экини гулга кирганда буларники шиғил ғўралабди. Ўша йили ҳаммадан аввал бозорга помидор чиқаришибди, гўнг билан семириб ётган ер эмасми, кунора яшик-яшик қип-қизил помидор териб олишаверибди — чол бечора помидор сота-сота чарчаблар кетибди, қўли пул кўриб, чопони янгиланибди, ярақлаган маҳси-калишлар, десангиз. Аввал чойхонага кириб бир чойнак чой чақиришга ҳоли йўқ одам, энди тенг-тўшларини меҳмон қилаётиб, нолиркан: “Э, келин тушмагур чатоқ экан, памилдори сотавериб, чарчаблар кетдим…”\nЯқинларимиз келин туширса, “қадами қутлуғ келсин”, деб дуо қиламиз. Пойқадам ўз-ўзидан барака келтира бермайди, унинг учун одам ҳафсалали, ишнинг кўзини биладиган бўлиши керак, албатта. Бояги келин ана шунақа олтин ёмбиси бўлиб чиққан экан-да. Яхши келинлар кўп, меҳнаткаш куёвлар ҳам оз эмас, лекин ишнинг кўзини билиш бир бошқа. Кетмон чопган ҳамма ҳам деҳқон эмас, қишлоқда яшаган ҳар киши миришкор бўлавермайди.\nЁдингизда бўлса, Асқад Мухторнинг “Чинор” романида Эргаш деган дўлвор бир йигит бор. У тоғдаги боғ-роғларга кўмилган Сумбултомчи қишлоғида ўсиб-улғайган. Райком котиби Ориф ака уни шаҳарда, кўчама-кўча айланиб юрганини кўриб қолади. Қараса, қўлида токқайчи, “Винаграт чеканка!” (“Узумингизни хомток қилиб бераман!”) деб бақириб юрибди. “Нима гап, Эргаш? — деб сўрайди Ориф ака. — Токларга кул (шўр) тушяпти, ака, — дейди йигит. — Хомток қилмаса, ҳаммаёқни босиб кетади”.\nЭргаш ўзига ғалати бир иш топиб олибди: ким хизмат ҳаққини берса — олиб, бермаса — савоб дея, ҳовлима-ҳовли ток хомток қилиб, касалликнинг олдини олиб юраркан. Эргаш шунақа миришкорки, у бутаган ток шиғил ҳосилга киради, “Ишкомда туғилиб, чайлада катта бўлган бу истарали йигит соҳибкорликни ўн беш ёшидаёқ эгаллаб, санъат даражасига кўтарган эди… У парвариш қилган боғларда сентябрь ойлари ишкомда барг кўринмас, шиғил ҳусайни, ҳар боши нақ бир сават бўларди. Ҳар донаси қаҳрабодек сап-сариқ, беғубор, қуёш ботганда ичида чўғ ёниб тургандай кўринар эди…”\nМен бир ўтли-шудли деҳқон қизни, бир қўлигул боғбон йигитни эсга олиб ўтдим. Бундайлар ҳар бир қишлоқда топилади.\nЛекин э биродари азиз, Сиз ўзингиз узумни хомток қила оласизми? Ўрик ё олмангизни каллаклашга чоғланар экансиз, қайси шохни кесиш, қайси новдани қолдиришни биласизми? Ҳовлингиздаги икки сотихгина ерга ҳар йили помидор қадайсиз, кўкаришга кўкаради, аммо тўрттагина етилиб пишган помидорни бозордан олиб келасиз, тўғрими?\nЎзбекистондаги 34 миллионли аҳолининг ярмидан кўпи қишлоқларда яшайди. Қишлоқдами, демак, озми-кўпми, томорқаси бор. Аксар шаҳарликлар ҳам ҳовлида туради. Демак, ўзбек халқининг асосий истиқоматгоҳи — ҳовли.\nЭнди, йигирма миллиондан зиёд одам ҳовлида яшайди, деб ўртача ҳисоб-китоб қилсак ва ҳар бир ҳовлида беш-олти киши яшайди, деб чамаласак ҳам, мамлакатимизда камида уч, уч ярим миллион ҳовли бор бўлиб чиқади. Бунинг ичида ўн-ўн беш сотихли, гоҳо ундан ҳам каттароқ томорқаси бор хонадонлар бор. Майли, энг озини олайлик — ҳар бир ҳовли уч-тўрт сотих экин ерига эга бўла қолсин. Ўшанда, бунча ҳовлида ўн-ўн икки миллион сотих экинзор борлиги аён бўлади. Бу эса юз-юз йигирма минг гектар экин ери демак. Ер бўлганида ҳам, хўп парваришланган, бодомдай тоши ҳам қолдирмай терилган, яхши ўғитланган, чуқур ағдарилган.\nЭнди, ўзбек борки, ҳовлисига икки туп ток қадайди, ўрик, анжиру анор, нок, шотут, олма экади. Хонтахтадай жойни ҳам бўш қолдирмай, помидор, булғор қалампир ундириш пайида бўлади. Ахир, ўз ерингда, ўз қўлинг билан етиштирган ноз-неъматнинг таъми бошқача-да! Шапалоқдай ер қолса, кашничу, райҳону жамбил, ўсма сепамиз. Экиғсиз майдонни кўрсак, “ер увол бўпти”, деб ачинамиз.\nБироқ ундан оладиган, тўғрироғи, олаётган ҳосилимиз-чи? Ҳаммаям еридан яхши фойдалана оладими?\nЙўқ. Чунки миришкорлик суяк суриб, отадан болага мерос қоладиган нарса эмас. Ҳар ким бошқалардан ўрганиб, бу ҳунарнинг ҳадисини олади.\nҚолаверса, баримиз ишли одаммиз. Биримиз сартарош, яна биров тракторчи. Биров бухгалтер, биров савдогар. Ўз ҳунаримизни миридан-сиригача билиб олган бўлсак-да, анов масалада нўноқмиз — ҳатто хомток қилишни ҳам эплаёлмаймиз. Бор барака, дея кесиб-бутаб ташлай берсак, ҳар йилги озгина ҳосил ҳам йўққа чиқиши тайин. Нима қилсак бўлади? Ноилож, қўшнига юзланамиз, ака, шунга бир қараб беринг, илтимос…\nАхир қўшни — агроном. Бироқ у киши пахтага агроном, узум ёки олмага эмас. Қўшни бечора ҳам, бошини қашиб, билганича иш қилади, натижаси эса боягидай.\nОқибат, ҳар ўн хонадоннинг тўққизи яхши унум олмайди, ер бети кўкариб туради, битта-иккита дарахтни айтмаса, қолганларидан фойда бўлмайди. Ҳолбуки, агар ҳосил яхши бўлса, ана шу уч-тўрт сотихли ер битта хонадонни йил бўйи боқади, қолмишига бир-икки қўй, беш-ўн товуққа ҳам ризқ унади. Мутахассислар Ҳусайн Каримов ва Ҳамро Ортиқов “Боғбоннома” рисоласида ёзишларича, бир қарич ер (20 х 20 см.)дан 2 кг. пиёз, ё 2 кг. картошка, ёки 2 кг. сабзи олиш мумкин. 6 кг. помидор, ёки 8 кг. бодринг ундирса бўлади. Аммо кўпчилик шунинг ўндан бирини ҳам ололмайди-ку!\nАлбатта, ҳовлисидаги экин ерни чамандай қилиб қўйган, дарахтларида чойнакдай-чойнакдай беҳи ва олма осилиб турган миришкор юртдошларимиз бор. Оғилида туядай-туядай новвослар боқаётган уддабуронлар ҳам топилади. Ҳамма ҳавас қилади, улардан сал-пал ўрганиб, ўз ҳовлисида уннаб ётганлар ҳам бисёр. Аммо нима қилайликки, кўпчилик ўз еридан яхши фойдалана олмайди. Чунки ҳамма ҳам уқувли эмас, вақти ҳам йўқ.\nНима қилиш керак, курс очиб, одамларга агрономликни, ветеринарлик, энтомологликни ўргатамизми? Фойдаси биз кутганчалик бўлармикин?\nМасалан, мен бунга умид қилмайман. Чунки ишдан чарчаб келган одам “ақлий штурм”дан кўра телевизорни афзал кўради. Матбуот саҳифаларида, телевидениеда бериладиган “миришкор ҳузурида” каби нарсаларнинг ҳам нафи оз. Кўрасиз, аммо эртасига ёдингиздан чиқиб кетади.\nЎзбекистонни жаннатмонанд юрт деймиз. Алқаганимизча бор. Ҳар бир хонадон ўз еридан унумли фойдаланса, эҳтиёжини қондирибгина қолмай, яна шунча неъматни хорижга сотишни ҳам бемалол уддаласа бўлади. Хитойликлар қиляпти-ку. Бунинг учун олма ёки бодрингга шира тушмаслиги, ер захкаш ё ориқ бўлмаслиги… керак.\nҲолбуки, яна айтаман, кўпчилик анор пишганда ёрилиб кетишининг олдини олиш тугул, пиёзга қачон сув қуйиш кераклигини ҳам билмайди.\nҲозир бозор иқтисодиёти замони. Ҳеч ким ҳовлингизга келиб, мол-қўйларингизни текин даволамайди, қуруқ раҳматга товуқларингизга укол қилмайди, олмангизни бутаб, анжирингизни кўмиб бермайди. Ҳатто жиянингиз бўлса ҳам. Чунки ўзининг бошқа ишлари қолиб кетади.\nСиз пулини беришга розисиз, бироқ миришкор одамни топиш мушкул. Мана, мен устаман бунақа ишга, деган одамга эса ишониб бўлмайди. Ахир, оддийгина қўй жунини олишга ҳам асбоб-ускуна лозим. Ҳаммасини сотиб ола берасиз, аммо уқув-чи? Буёқда ҳали дов-дарахт, экин-тикин…\nТаклифимиз — ҳар бир туманда бир неча соҳа бўйича усталар бригадаси тузиш керак. Техникаси билан келиб, ерингизни чопиб, эгат олиб берадиган, керакли ўғитларни опкелиб, зарур миқдорда соладиган, дарахтларга шакл беришу қайси ерга қандай дарахт ниҳолини ўтқазиш, узумга сўриток қуришу уни хомток қилиш, зараркунанда ҳашаротларга қарши дори пуркаш, мол-қўйларнинг ўсиб кетган туёғини зиён етказмай кесиш, канасини тушириб, касалликларини даволаш, наслини яхшилаш… чунки ҳар бир хонадонда бундай иш-юмушлар сон-саноқсиз.\nТўрт сотихгина еримиз ориқми ё семизми — билмаймиз, унинг ишқори камми ё кислотаси кўпми — аниқлай олмаймиз, нима солсак, тобига келади, унга нима эккан маъқулу нима унмаслигидан ғофилмиз ахир.\nБиз уйимизни таъмирлашга уста чақирамиз, қудуқ қаздирамиз, олифта кўкатларни эктирамиз, аммо мол-ҳолга қарашга, дарахту экинларимизни парвариш қилишга келганда одам топиш қийин. Чунки зоотехник ё боғбонлар бугунги кунда минг афсуски, “Чинор” романидаги Эргаш дўлворга ўхшаб “Виноград чеканка!” дея кўчада чақириб юрмайди. Ёдингизда бўлса, илгариги вақтларда синган деразага ойна соладиган, чинни қадоқлайдиган, пичоқ чархлайдиган усталар кўчада юриб, хизматини таклиф этар эдилар. Аммо у пайтларда ерингизга қараш, дов-дарахт парваришлаш, мол-қўй боқишга кўмаклашиш хизмати бўлмаган. Бўлмаса бўлмагандир, хўш, энди эксак, нима қилади?\nБашарти ҳар бир шаҳар, ҳар бир посёлка ва ҳар бир туманда эҳтиёжга қараб ана шундай омилкор, экину дов-дарахтлар парваришини қойиллатадиган, бажарган иши, таклиф этган уруғлиги, берган маслаҳати учун жавобгарликни бўйнидан соқит қилмайдиган зоотехниклар, агрономия мутахассислари, ҳашаротларга қарши курашадиган энтомологлар, қўлигул боғбону миришкор деҳқонларнинг бошини қовуштириб, номини “бригада” деймизми ё бошқами, ишқилиб элга нафи тегадиган, ҳам даромад топиб, ҳам эл дуосини олишдан роҳатланадиган кишилар бошини қовуштириб, уларнинг савиясини аниқлаб, тоифалаб, иккинчи ёқдан — бундай хизматларни реклама қилиб, иш учун буюртмачини ҳам, бажарувчини ҳам оғринтирмайдиган ҳақ белгилаб қўйилса яхши бўлади.\nЭнг муҳими, буларни бутун мамлакатда стандартлаштириб қўйилса ва ҳар бир хонадондаги мол-ҳол, экин-тикин парваришининг энг қалтис паллаларида шундай одамларнинг ёрдами ва маслаҳатларидан фойдаланиш йўлга қўйилса, ишонаманки, товуқларимиз касал бўлмай, тухумни кўпроқ беради, олма-беҳиларимиз қурт тушиши ва бужмайишдан омонда бўлади, сигиримиз серсут бўлади, новвослар бир тоннага яқин вазн олади, ҳовли четига қўйилган тўрт қути ари камида қирқ кило асал беради, табиий, тоза, қўлбола емиш кўпайиб, ҳозирги бутун Республикада олинаётган мева-чева, кўкат-резавор, сут-қатиқ, гўшт, тухум ва бошқа ҳосиллар икки баравар кўпаяди.\nБундай бригадалар кўп ҳақ талаб қилса-чи, деган хавотир эса ўринсиз. Бозор иқтисодиёти замони, ортиқча ҳақ сўраган косиб ўзига зиён қилади — ишсиз-даромадсиз қолади. Кейин, яна бир нарсани эслайлик: ҳар биримиз рўзғор учун қўларра, электрарра, уч-тўрт хил токқайчию гулқайчи, сон-саноқсиз кетмону белкурак, Хитойнинг дарров ишдан чиқадиган дорипуркагичларини сотиб олганмиз — йиғсак, бир уй тўла ашқол-дашқол. Аммо ҳосилнинг қути йўқ. Ана ўшаларга сарф қиладиган пулингизни устасига берасиз — асбоб-анжоми, техникаси билан келиб, ҳамма ишингизни агротехника муддатларида чиройли бажариб кетади. Энг муҳими, улардан аста-секин бу юмушларни адо этишни ҳам ўрганиб олишингиз осонроқ кечади.\nВа ана ўшанда йил-ўн икки ой уйингиздан ризқ-рўз аримайди, болаларингиз кодланган олмаю апельсин истеъмол қилмайди, консервантлар қўшилган шарбат ичмайди, она заминимизда етишган, шираси тил ёрар ноз-неъматларни еб, илиги тўқ, соғлом, бақувват бўлиб ўсиб, вояга етади. Ва мана шуниси сиз олаётган энг катта даромад ҳисобланади.\nПировардида яна бир гап: юртимизда номи ичакдай узун, лекин қилар ишининг нафини ҳамма ҳам билавермайдиган бир ташкилот бор. Майли, номи узун ичакдай бўлса ҳам айтайин: Ўзбекистон Фермер, деҳқон хўжаликлари ва томорқа ер эгалари кенгаши деб аталади. Биласизми, бу ташкилотнинг нафақат республика балки, вилоят ва туманларда ҳам бўлимлари бўлиб, уларда қанчадан–қанча одамлар ишлайди, катта–катта маош олишади. Хўш, улар не юмушлар билан банд? Фикримча, буни ҳам деярли кўпчилик билмайди. Ачиниб кетасан-да, ахир, шуларга сарфланаётган ресурс — юқоридаги ишларга йўналтирилса, бўлмайдими?\nPrevious Зиёратнинг ҳам одоби бор\nNext Эркинликка ким лойиқ?


Коронавирус тарқалиши сабабли Пекин Хитойнинг бошқа шаҳарлари билан алоқани тўхтатмоқда — Sof.uz\nКоронавирус тарқалиши сабабли Пекин Хитойнинг бошқа шаҳарлари билан алоқани тўхтатмоқда\n19.06 15:01 236 Жаҳон\n19 июнь, жума кунидан бошлаб Пекин коронавирус тарқалиши сабабли Хитойнинг бошқа минтақалари билан барча турдаги йўловчи ташишни тўхтатди. Кеча шаҳарга карантин сабабли ёпилди.\nХитой ОАВлари хабарига кўра, пайшанба куни Пекин аэропортлари янги инфекция тарқалиш хавфи сабабли 1,5 мингга яқин рейсни бекор қилган.\n2020 йил апрел ойидан бошлаб пекинликлар 57 кун коронавирус инфекцияни юқтирмасдан яшади - бу муддатда фақат четдан ташриф буюрувчилар орасида аниқланди. Аммо, 18 июнь куни 28 киши (21 киши Пекинда), 17 июнь куни 44 хитойлик (уларнинг 31 нафари Пекиндан) коронавирусни юқтирган. Умуман олганда, 11 июндан бери 158 та ҳолат аниқланди.\n13 июнь куни Пекин жанубида маҳаллий Синьфади бозорида Covid-19 коронавирус инфекцияси аниқлангандан сўнг, шаҳар туманларидан бирида махсус режим жорий этилди. Камида 45 бозор ишчиси коронавирус юқтирган, дейди расмийлар. Маълум бўлишича, вирус манбаси бўлган лосось балиғи ёпиқ Цзиншэнь денгиз маҳсулотлари бозоридан келтирилган , у ерда вируснинг тарқалиши илгари ҳам аниқланган эди.\nАйрим мутахассислар Пекиндаги янги тарқалиш кўлами Ухандагидан юқорироқ бўлишини айтишмоқда. Чин юрти пойтахтига қўшни Баодин мегаполисида ҳарбий ҳолат режими эълон қилинган.\nXитoй Пекин коронавирус\n26.09 11:31 2187\n25.09 17:39 1562\nКеча, 14:28 1401\n11:39 1 Жаҳон\nБугун, 10:13 83 Ўзбекистон\n26.09 17:31 1015 Жаҳон


$110 минг сохта доллар билан жиноят қилган Туркия фуқаролари қўлга олинди — видео - UzNews.uz\n$110 минг сохта доллар билан жиноят қилган Туркия фуқаролари қўлга олинди — видео\nУлар қалбаки пуллар эвазига олмос кўзли узук сотиб олишади.\nЮнусобод тумани ИИО ФМБ тергов бўлимининг хабарига кўра, 8 октябрь куни соат тахминан 17:20 да ўзларини Исмоил ва Мурод деб таништирган Туркия фуқаролари ўзбекистонлик Тўхтабой исмли шахс билан олмос кўзли узукнинг нархини келишишади. 110 минг АҚШ доллари миқдоридаги қалбаки пулларни Тўхтабойга беришиб, воқеа жойидан ғойиб бўлишади.\n9 октябрь куни жабрланувчи ИИОга ёрдам сўраб мурожаат қилади.\n“Мен ва Исмоил бу ишни режалаштирдик. Бу ерда Тўхтабой исмли шахс билан танишдик. Унда қимматбаҳо узук бор экан. Биз уни ресторанда ўтириб, қалбаки пуллар билан сотиб олдик. У бизга ишонди. Мен қилган ишимдан қаттиқ пушаймондаман”, - деган айбланувчи.\nМаълумот берилишича, улар ўзларининг вақтинчалик яшаш манзилларида принтер орқали қалбаки АҚШ долларини тайёрлашади. Устамонлик билан уларнинг ичига рангли қоғозни киритишиб, устини целлофан билан ўрашади.\nЭкспертлар тақдим этилган ашёвий далиллар қалбаки эканлигини тасдиқлаган.\nУшбу ҳолат бўйича Туркия фуқароларига Жиноят Кодексининг 168-моддаси 4-қисми “а” банди билан жиноят иши қўзғатилиб, тергов ҳаракатлари олиб борилмоқда.


Жаҳонгир Ортиқхўжаев: «Тошкент бўйича 35 та ноқонуний қурилиш аниқланган» - Daryo\n18:33, 03.11.2020 49605\nТошкент шаҳрида 35 та ҳолатда ноқонуний равишда қурилиш ишлари олиб борилаётганлиги аниқланган. Бу ҳақда Тошкент шаҳар ҳокими Жаҳонгир Ортиқхўжаев журналистлар билан бўлиб ўтган очиқ мулоқотда айтиб ўтди, дея хабар бермоқда «Дарё» мухбири Мусулмонбек Иброҳимов.\nАнжуманда журналистлар томонидан пойтахтда қанча ноқонуний қурилиш ҳолатлари аниқланганлиги юзасидан савол берилди. Саволга Жаҳонгир Ортиқхўжаев «Ҳозирда шаҳар бўйича 35 та ноқонуний қурилиш бўйича бизда маълумот бор. Агар журналистларда ҳам шу каби ноқонуний ҳолатлар ҳақида маълумотлар бор бўлса ва уни бизга тақдим этишса, хурсанд бўлардик», дея жавоб берди.\nТошкент шаҳар ҳокимлиги қурилиш бошқармаси бошлиғи вазифасини вақтинча бажарувчи Жалол Арашовнинг маълум қилишича, ноқонуний қурилиш ҳолатларининг ҳар бири алоҳида ўрганилади.\n«Лойиҳа-симета ҳужжатларига асосан қурилган ёки қурилмаганлиги, ер ажратиш қарорисиз, ўзбошимчалик билан, яъни била туриб қурилиш ишлари бошланганлиги босқичма-босқич ўрганилиб, хулосалар чиқарилади. Бу бўйича ҳаракатлар энди бошланади», – деди Жалол Арашов.\n07:26, 06.01.2022 164327\n16:14, 26.12.2021 122777\n14:09, 16.01.2022 70537\n17:06 Бугун 913\n16:45 Бугун 4418\n16:25 Бугун 3002\n16:01 Бугун 4606\n15:46, 21.01.2022 147257\n23:43, 21.01.2022 77687\n15:58, 21.01.2022 65675


Шри-Ланкада масжидлар ва мусулмонларга қарашли дўконларга ҳужумлар давом этмоқда. «Анадолу» агентлигига таяниб «Азон.уз» томонидан берилган хабарга ...\nШри-Ланкада бир гуруҳ католиклар мусулмонларга тегишли дўконлар ва автомобилга ҳужум қилди, дея хабар бермоқда CNNга асосланиб «Азон.уз». Негомбо ... мазкур ҳодисани «маст кишиларнинг жанжали» деб баҳолаган. Шри-Ланка бош вазири Ранил Викремсингх ҳодисада кимнинг мулкига зарар етган ...\nШри-Ланкадаги портлашларни уюштиришда асосий гумондорлар — ака-укалар Муҳаммад Саадик Абдул Ҳақ ва Муҳаммад Саахид Абдул Ҳақ қўлга олинди. Хабар ... ва дўкон хўжайини ҳам қамоққа олинган.Эслатиб ўтамиз, 21 апрелда Шри-Ланкада портлашлар бўлган эди. Охирги хабарларга қараганда 359 киши ...\nШри-Ланкадаги портлашларни ИШИД террорчилари ўз зиммасига олди\nШри-Ланкада 21 апрелда бўлиб ўтган портлашларни ИШИД террорчилари уюштиргани тан олинди. Террорчилик ташкилоти ташвиқотини юритадиган Amaq агентлиги ... нишон остига олингани ҳақида гап кетади. Кеча, 23 апрелда Шри-Ланка ҳукумати портлашлар ўч олиш мақсадида уюштирилганини таҳмин қилаётгани ...\nАҚШ ва Ҳиндистон портлашлар ҳақида Шри-Ланкани огоҳлантиришга беҳуда уринган эди\nва Ҳиндистон разведкаси Шри-Ланка ҳукуматини террорчилик актлари бўлиши ҳақида огоҳлантиришга уринган эди. Бу ҳақида мамлакат соғлиқни сақлаш вазири ва бир вақтнинг ... аниқ исм-шарифлар ёзилган эди.Хориж махсус хизмати бир неча бор Шри-Ланкани огоҳлантиришга беҳуда уринган. Охиргиси 21 апрел, якшанба куни, ...\nШри-Ланкадаги Коломбо шаҳри четида 87 та портловчи модда топилди. Хабар берилишича, уларнинг барчаси Петтах дахаси яқинидаги автобус станциясида ... топган ва зарарсизлантирган эди. Эслатиб ўтамиз, кеча, 21 апрелда Шри-Ланкада бирин-кетин 8 та портлаш бўлган эди. Портлашлар натижасида ...\n21 апрель куни Шри-Ланкада содир бўлган серияли портлашлар оқибатида ҳалок бўлганлар сони 290 нафарга етиб, жабрланганлар эса 500 тани ташкил этмоқда. Бу ҳақда ...\nШри-Ланкадаги портлашлар ҳақида 10 кун олдин огоҳлантириш бўлган эди\nШри-Ланка ҳукумати бугун, католикларнинг пасха байрами вақтида черковлар ва меҳмонхоналарда бўлган портлашлар ташкилотчилари аниқланганини билдирди.«Қайси ... дейди мудофаа вазири Руван Вийеварден.Бироз вақт муқаддам Шри-Ланкадаги портлашлар National Thowheeth Jama'ath мусулмон радикаллари ...\nРеспубликаси Президенти Шавкат Мирзиёев Шри-Ланкада юз берган портлашлар оқибатида кўплаб инсонлар ҳалок бўлгани муносабати билан мамлакат Президенти Майтрипала Сирисенага ҳамдардлик ... хизмати хабар бериб ўтган.Эслатиб ўтамиз, бугун, 21 апрел санасида, Шри-Ланкада католикларнинг пасха байрами вақтида черков ва меҳмонхоналарда ...\nШри-Ланкадаги портлашлардан 42 киши ҳалок бўлди, 280 киши яраланган\nШри-Ланкадаги черков ва меҳмонхоналарда портлашлар содир этилгани ҳақида хабар берилган эди. Террорчилик актлари натижасида 42 киши ҳалок бўлган ...


20:25 16.04.2020 (Янгиланган 21:08 16.04.2020)\nКоронавирус пандемияси туфайли 9 майда Ғалаба паради ўтказилмайди - Россия президенти Владимир Путин.\nТОШКЕНТ, 16 апр — Sputnik. Коронавирус пандемияси туфайли 9 майда Ғалаба паради ўтказилмайди. Бу ҳақда Россия президенти Владимир Путин Хавфсизлик кенгаши аъзолари билан ўтказилган йиғилишда айтди.\n“Коронавирус билан боғлиқ хавф-хатарлар менга 9 май байрамига тайёргарлик кўришни бошлаш ҳуқуқини бермайди”, - деди Путин.\nПрезидентнинг сўзларига кўра, барча тантанали тадбирлар, жумладан Ғалаба паради ва “Ўлмас полк” марши кейинчалик 2020 йилда ўтказилади.\nКоронавирус пандемияси деярли бутун дунёни қамраб олди. ЖССТ маълумотларига кўра, инфекцияни юқтириб олганлар сони сал кам икки миллион кишини ташкил қилди, 126 мингга яқин киши вафот этди.\nБугунги кун ҳолатига Россияда коронавирус инфекциясига чалинганлар сони 28 мингга яқин кишини ташкил этди, 2,3 минг киши соғайди, 232 киши вафот этди.